**Informatīvais ziņojums**

**„Par makroekonomisko rādītāju, ieņēmumu un vispārējās valdības budžeta bilances prognozēm 2022.-2024.gadā”**

Rīga, 2021

 **Saturs**

1. Galveno makroekonomisko rādītāju prognozes 2021.-2024.gadam 3

2. Kopbudžeta nodokļu un valsts pamatbudžeta nenodokļu ieņēmumu prognoze 2022.-2024.gadam 23

3. Vispārējās valdības budžeta bilances prognoze pie nemainīgas valdības politikas 2022.-2024.gadam 25

4. Valdības apstiprinātie atbalsta pasākumi Covid-19 infekcijas izraisītās krīzes seku mazināšanai tautsaimniecībā un to fiskālā ietekme 28

5. Vispārējās valdības parāda prognoze pie nemainīgas valdības politikas 2021.-2024. gadā 30

6. Makroekonomiskās un fiskālās attīstības pesimistiskais “Covid-19 trešā viļņa” scenārijs 31

7. Fiskālās politikas nosacījumi un fiskālā telpa 2022.-2024. gadam 34

8. Turpmākā rīcība 37

# Galveno makroekonomisko rādītājuprognozes 2021.-2024.gadam

Latvijas ekonomikas izaugsme, kas 2017.-2018.gadā bija sasniegusi labu tuvu pie 4% pieauguma tempu, 2019.gadā jau sāka palēnām bremzēties. 2020. un 2021.gadā situāciju jau pilnībā noteica Covid-19 izplatība Latvijā un pasaulē, izraisot iekšzemes kopprodukta (IKP) kritumu. Pagājušajā gadā Latvijas IKP salīdzināmās cenās samazinājās par 3,6%. Tomēr ekonomikas kritums 2020. gadā izrādījās būtiski mazāks nekā tika prognozēts Covid-19 krīzes sākumā, un to noteica gan visai veiksmīgā slimības pirmā uzliesmojuma pārvarēšana 2020. gada pavasarī, gan ekonomikas atbalsta pasākumi un labvēlīgā ekonomikas struktūra, kad ražojošās nozares praktiski nepiedzīvoja izlaides apjomu kritumu.

Lielākā negatīvā ietekme uz ekonomikas kopējiem rādītājiem pagājušajā gadā bija krīzes tieši skartajām pakalpojumu nozarēm, kur transporta un uzglabāšanas nozare samazinājās par 14,9%, izmitināšanas un ēdināšanas nozare – par 38,1%, bet māksla, izklaide un atpūta – par 26,6%. Visas pakalpojumu nozares kopā pērn samazinājās par 4,8%, kamēr ražojošās nozares uzrādīja 0,4% pieaugumu.

Būvniecības nozare pagājušajā gadā palielinājās par 2,6%, bet lauksaimniecībā un mežsaimniecībā sasniegts 1,8% pieaugums, galvenokārt pateicoties labības rekordražai, kā arī augot apjomiem mežsaimniecībā un mežizstrādē. Salīdzinoši veiksmīgi krīzi pārvarēja arī apstrādes rūpniecība, kur apjomi pagājušajā gadā samazinājās tikai par 0,9%, galvenokārt pateicoties pieaugumam kokapstrādes nozarē, kā arī elektrisko iekārtu ražošanā.

No izlietojuma puses Covid-19 krīze pērn vistiešāk atspoguļojās privātā patēriņa kritumā – par 10,0%, kamēr preču un pakalpojumu eksports samazinājās par 2,7%. Tajā pašā laikā importam samazinoties vēl straujāk, ārējās tirdzniecības izmaiņu ietekme uz kopējo ekonomikas izaugsmi bija pozitīva, kamēr sabiedriskais patēriņš pērn palielinājās par 2,6%, un arī investīcijās saglabājās 0,2% pieaugums.

2021. gada pirmajā pusē Latvijas ekonomikas attīstību joprojām būtiski ietekmēja Covid-19 situācija, slimības ierobežošanai ieviestie pasākumi un to pakāpeniska mīkstināšana. Pirmajā ceturksnī Latvijas IKP samazinājās par 1,3%, salīdzinājumā ar pagājušā gada attiecīgo ceturksni, bet otrajā ceturksnī jau bija fiksēta 10,3% izaugsme, ko noteica pagājušā gada zemā bāze un Covid-19 ierobežojumu pakāpeniska atcelšana.

2021. gada pirmās puses dati apliecināja, ka Latvijas ekonomika Covid-19 krīzes otro vilni pārvarējusi ar daudz mazākiem zaudējumiem nekā pirmo uzliesmojumu pagājušā gada pavasarī, lai gan saslimstības mazināšanai noteiktie ierobežojumi bija stingrāki. To noteica gan uzņēmumu labāka pielāgošanās Covid-19 situācijai, gan apjomīgākie valsts atbalsta pasākumi uzņēmējiem un iedzīvotājiem, nodrošinot iespēju krīzes skartajām nozarēm pilnībā nepārtraukt darbību un stimulējot iedzīvotāju patēriņu, gan palielinātais veselības nozares finansējums.

No nozaru puses vislielākā pozitīvā ietekme uz Latvijas ekonomikas izaugsmi pirmajā ceturksnī bija veselības un sociālās aprūpes nozarei, kur pateicoties pieaugušajam valsts finansējumam un tam, ka atšķirībā no pagājušā gada nozares pakalpojumi nebija ierobežoti, tika sasniegts 19,7% kāpums. Finanšu pakalpojumu nozare pieauga par 15,2%, un kopējos rādītājus pozitīvi ietekmēja arī pieaugums apstrādes rūpniecībā par 1,6% un enerģētikā, un ieguves rūpniecībā par 5,9%. Tāpat arī pateicoties pieaugušajiem vairumtirdzniecības apjomiem, tirdzniecības nozarē kopā bija fiksēts 2,0% kāpums.

Lielāko negatīvo ietekmi uz ekonomikas rādītājiem pirmajā ceturksnī atstāja kritums Covid-19 ierobežojumu tieši skartajās nozarēs, tajā skaitā komercpakalpojumu nozarēs par 11,7%, izmitināšanā un ēdināšanā par 53,3%, kā arī transportā – par 8,2%. Transporta nozari gan atšķirībā no pagājušā gada vairs būtiski neietekmēja Krievijas tranzīta samazinājums, kur kravu apjomi jau pērn bija sarukuši līdz ļoti zemam līmenim. Atšķirībā no pagājušā gada, kad būvniecības nozare saglabāja stabilu pieaugumu, šogad pirmajā ceturksnī būvniecības apjomi kritās par 12,4%, ko noteica būvniecībai nelabvēlīgākie laika apstākļi un nelielais valsts investīciju izdevumu samazinājums šā gada sākumā.

Pēc 2021. gada pirmajā ceturksnī piedzīvotā krituma, turpmākajos šā gada ceturkšņos Latvijā jau vērojama visai strauja ekonomiskās izaugsmes atjaunošanās, ko nodrošina gan Covid-19 ierobežojumu mīkstināšana un atcelšana, gan valsts izdevumu pieaugums ekonomikas atbalstam, tajā skaitā iedzīvotāju patēriņam un investīcijām infrastruktūrā, gan pašlaik labvēlīgā ekonomiskā situācija pasaulē un galvenajās Latvijas ārējās tirdzniecības partnervalstīs. Šo faktoru ietekmē 2021.gada otrajā ceturksnī, salīdzinot ar pirmo ceturksni, Latvijas IKP pēc sezonāli un kalendāri koriģētiem datiem palielinājās par 3,7%, kamēr gada griezumā, atbilstoši IKP ātrajam novērtējumam, tika sasniegta 10,3% izaugsme.

Ņemot vērā 2021. gada pirmā ceturkšņa IKP datus un paredzamo ekonomiskās izaugsmes atjaunošanos turpmākajos ceturkšņos, šā gada jūnija sākumā tika izstrādātas makroekonomisko rādītāju prognozes 2021.-2024.gadam. Prognozes paredz, ka IKP salīdzināmās cenās šogad palielināsies par 3,7%, bet 2022. gadā ekonomikas izaugsme paātrināsies līdz 5,0%. 2023. un 2024. gadā IKP pieaugums stabilizēsies un veidos attiecīgi 3,5% un 3,4%.

**Ārējā vide**

Pasaules ekonomikas attīstību, kas jau 2019. gadā bija sākusi nedaudz bremzēties, jau kopš 2020. gada sākuma gandrīz pilnībā nosaka Covid-19 pandēmija – gan slimības izplatības samazināšanai noteiktie ierobežojumi, gan vakcīnu izstrādāšana un vakcinācijas uzsākšana, gan valstu sniegtie atbalsta pasākumi biznesiem un iedzīvotājiem. 2020. gadā pasaules ekonomika piedzīvoja 3,2% kritumu, kas bija smagāks nekā finanšu krīzes laikā 2009. gadā, kad pasaules ekonomika saruka par 0,1%. Tomēr kritums izrādījās mazāks nekā sākotnēji sagaidīts, un arī izaugsmes atjaunošanās šogad notiek straujāk.

Jau visu pagājušā gada otro pusi pasaules ekonomiskās attīstības prognozes tika pakāpeniski paaugstinātas un arī šogad Starptautiskais Valūtas fonds (SVF) vairākas reizes paaugstināja globālās izaugsmes prognozi 2021. gadam. Atbilstoši jaunākajām, jūlijā publiskotajām SVF prognozēm, pasaules ekonomika šogad pieaugs par 6,0%, bet 2022. gadā izaugsme kļūs nedaudz lēnāka, veidojot 4,9%. Salīdzinājumā ar iepriekšējām, aprīlī veidotajām prognozēm, kopējā pasaules ekonomikas izaugsmes prognoze šim gadam nav mainījusies. Taču attīstīto valstu, pirmām kārtām, ASV un eirozonas prognozes ir uzlabojušās, kamēr attīstības valstīm izaugsme tiek prognozēta nedaudz zemāka, īpaši pazeminoties Indijas ekonomikas pieaugumam, bet riski tiek saskatīti arī Ķīnā. Šādu atšķirīgu virzību pašlaik ielā mērā nosaka atšķirīgā vakcīnu pieejamība, vakcinācijas tempi un pandēmijas izplatības gaita attīstītajās un attīstības valstīs. Būtiska loma šeit ir arī atšķirīgajiem dažādu valstu fiskālā un monetārā atbalsta apjomiem.

Latvijas ekonomikas attīstību visbūtiskāk ietekmē situācija eirozonā un atsevišķās tās galvenajās ārējās tirdzniecības partnervalstīs, un straujāka ierobežojumu atcelšana un partnervalstu spēcīgāka ekonomikas izaugsme dod pamatu sagaidīt straujākus attīstības tempus arī Latvijā. Līdzīgi kā pasaulei kopumā, arī eirozonai ekonomikas izaugsmes prognozes jau kopš pagājušā gada vidus tiek arvien paaugstinātas, un pēc Eiropas Komisijas (EK) pēdējām, 2021. gada vasaras prognozēm, eirozonas ekonomika šogad pieaugs par 4,8% un nākamgad – par 4,5%, kas ir attiecīgi par 0,6 procentpunktiem un 1,5 procentpunktiem vairāk nekā EK bija prognozējusi šā gada februārī. Desmit Latvijas lielāko eksporta partnervalstu – Lietuvas, Igaunijas, Krievijas, Vācijas, Zviedrijas, Apvienotās Karalistes, Dānijas, Polijas, Nīderlandes un Somijas – kopējā vidēji svērtā ekonomikas izaugsmes prognoze 2021. gadam bija par 1,5 procentpunktiem augstāka nekā februārī un 2022. gadam – par 0,3 procentpunktiem augstāka.

Jaunākie šā gada otrā ceturkšņa iekšzemes kopprodukta dati rāda, ka Eiropas ekonomiskās izaugsmes atjaunošanās šogad varētu būt arī straujāka par EK pēdējās prognozēs paredzēto. Eirozonas ekonomika pēc IKP ātrā novērtējuma šā gada otrajā ceturksnī, salīdzinot ar iepriekšējo ceturksni, pieaugusi par 2,0%, kamēr EK savās jūlija prognozēs otrajam ceturksnim bija paredzējusi 1,3% kāpumu.

Covid-19 pandēmija pēdējā pusotra gada laikā izraisījusi arī būtiskas cenu svārstības. Ja pagājušajā gadā izejvielu cenas pasaules tirgos piedzīvoja kritumu un patēriņa cenu pieaugumu ierobežoja arī ekonomikas kritums, šogad situācija jau ir pretēja, un inflācijas līmenis pasaulē strauji paaugstinās. Eirozonā inflācija pagājušajā gadā bija noslīdējusi līdz 0,3%, bet šogad, augot naftas un pārtikas izejvielu cenām pasaules tirgū, patēriņa cenu pieaugums pēc EK prognozēm varētu sasniegt 1,9%. Straujāku cenu pieaugumu veicina arī ekonomikas stimulēšanas pasākumi, gan centrālajām bankām pazeminot procentu likmes, gan iegādājoties vērtspapīrus, gan valdībām Covid-19 krīzes laikā sniedzot finansiālu atbalstu iedzīvotājiem un uzņēmumiem.

Tāpat kā visu pēdējo pusotru gadu, arī pašlaik pasaulē saglabājas ļoti augsta nenoteiktība par pandēmijas turpmāko attīstību, vakcinācijas tempiem un iespējamām jaunām vīrusa mutācijām. Riskus rada arī iespējams straujš inflācijas pieaugums, kas var izraisīt monetārās politikas izmaiņas un procentu likmju pieaugumu, dodot divkāršu sitienu attīstības valstīm ar zemiem vakcinācijas un augstiem parādu līmeņiem. Līdz ar to gan pasaules, gan Latvijas galveno eksporta partnervalstu ekonomiskās attīstības prognozes arī turpmāk var piedzīvot visai krasas korekcijas, līdzīgi kā tas bijis visā pandēmijas laikā jau kopš 2020. gada sākuma.

**Nozaru attīstība**

Latvijas tautsaimniecība šā gada pirmajā pusgadā kopā uzrādījusi strauju 4,5% izaugsmi. Janvārī un februārī lielu daļu tautsaimniecības nozaru negatīvi ietekmēja valstī noteiktie ierobežojumi pandēmijas mazināšanai, taču jau sākot no marta epidemioloģiskajai situācijai uzlabojoties, strauji auga gan rūpniecības, gan mazumtirdzniecības rādītāji.

**Rūpniecība** 2020. gadā pandēmijas radīto seku iespaidā neuzrādīja izaugsmi. Salīdzinot ar 2019. gadu, ražošanas apjomi (salīdzināmās cenās) samazinājās par 1,8%, ko noteica apstrādes rūpniecības un elektroenerģijas, un gāzes apgādes sarukums, savukārt ieguves rūpniecība uzrādīja pieaugumu. Jāpiebilst, ka Covid-19 ietekme uz Latvijas rūpniecību 2020. gadā bijusi salīdzinoši neliela, salīdzinot ar situāciju citās Eiropas Savienības dalībvalstīs.

2021. gada pirmajā pusgadā, uzlabojoties pandēmiskajai situācijai, Latvijas rūpniecība piedzīvojusi strauju uzplaukumu, apjomiem nozarē pieaugot par 8,3% pret pērnā gada pirmo pusgadu, tostarp apstrādes rūpniecībā bijis pieaugums par 9,0%, elektroenerģijas un gāzes apgādes izlaides apjomi auguši par 6,0%, bet ieguves rūpniecībā reģistrēts pieaugums par 5,7%.

Lielākajā no rūpniecības apakšnozarēm – apstrādes rūpniecībā 2020. gadā bijis kritums par 1,2%. Starp lielākajām apstrādes rūpniecības apakšnozarēm samazinājumi fiksēti pārtikas preču (-0,7%), nemetālisko minerālu (-1,9%) un gatavo metālizstrādājumu (-3,8%) ražošanā, turpretī, kokrūpniecībā pieaugums 4,1% apmērā pēc ražošanas apjomu krituma 2019. gadā. Pandēmijas mazināšanai radītie tirdzniecības un klātienes pakalpojumu ierobežojumi spēcīgi ietekmēja preču un pakalpojumu pieprasījumu, līdz ar to rūpnieki bija spiesti samazināt ražošanas apjomus, kā ietekmē samazinājās tekstilizstrādājumu (-11,8%), apģērbu (-8,2), ādas un ādas izstrādājumu (-21,9%) ražošana, kā arī iekārtu un ierīču remonts un uzstādīšana (-29,5%).

Latvijas apstrādes rūpniekiem šā gada pirmajā pusgadā uzrādīto 9,0% pieaugumu izdevies sasniegt ne tikai pērnā gada zemās bāzes, bet arī saražoto apjomu kāpuma dēļ, augot preču pieprasījumam ārvalstīs. Arī atskaitot pandēmijas ietekmi un salīdzinot saražotos apjomus ar 2019. gadu, fiksēts 4,0% pieaugums. Apjomu pieaugums sasniegts gandrīz visās apstrādes rūpniecības apakšnozarēs, taču visstraujāk attīstījusies kokrūpniecība, kur ražošanas apjomi kāpuši par 9,9%. Kaut arī koka izstrādājumu eksports pirmajā pusgadā palielinājies vien par 2,0%, eksporta apjomi uz ASV un Apvienoto Karalisti ir dubultojušies. Arī mēbeļu ražošanā augsts pieaugums 29,2% apmērā.

Vieglajā rūpniecībā nozīmīgs pieaugums tekstilizstrādājumu (+7,2%) un apģērbu (+21,0%) izstrādē. Šo apakšnozari krasi ietekmēja pandēmijas mazināšanai pieņemtie tirdzniecības ierobežojumi, kuru pakāpeniska atvieglošana sākās ar šā gada marta mēnesi. Apģērbu veikaliem pamazām atsākot darbību, strauji auga pieprasījums, līdz ar ko rūpnieki varēja atkal palielināt zemā pieprasījuma rezultātā samazinātos ražošanas tempus. Ierobežojumu mīkstināšana palīdzēja atgūt pirmspandēmijas ražošanas tempus arī elektrisko iekārtu un mehānismu un darba mašīnu produkcijā, kur pieaugums attiecīgi par 6,5% un 22,8%. Nozīmīgi pieaugumi arī poligrāfijā un ierakstu reproducēšanā (+16,6%), ķīmisko vielu un ķīmisko produktu ražošanā (+14,3%), ko pozitīvi ietekmējis augstais dezinfekcijas līdzekļu noiets. Nemetāliskie minerālu apjomi ražoti par 5,4% lielākā apmērā, un gatavie metālizstrādājumi, izņemot mašīnas un iekārtas - par 7,9% lielākā apmērā nekā pērn.

Savukārt par 1,5% samazinājusies pārtikas produktu ražošana. Arī metālu ražošanas apjomi samazinājušies par 38,3% augošo izejvielu cenu ietekmē. Par 15,2% samazinājies arī iekārtu un ierīču remonts un uzstādīšana, ko savukārt ietekmēja klātienes pakalpojumu ierobežošana gada sākumā.

EK ekonomiskās konfidences indekss liecina par ļoti pozitīvu noskaņojumu Eiropas, tajā skaitā arī Latvijas rūpnieku vidū, sagaidot augstus pasūtījumu apjomus un nodarbinātību. Tomēr bažas raisa strauji augošās naftas un ražošanas izejvielu cenas, kas savukārt palielinās rūpniecības galaproduktu cenas, iespējams, izraisot aktivitātes samazinājumu būvniecības nozarē.

**Mazumtirdzniecībā** 2020. gadā tika reģistrēta zemākā izaugsme pēdējo 10 gadu laikā, ko ietekmēja pandēmijas mazināšanai noteiktie tirdzniecības ierobežojumi. Lielākais kritums mazumtirdzniecībā tika piedzīvots aprīlī, turpmākajos mēnešos situācijai uzlabojoties. 2020. gada laikā mazumtirdzniecības apjomi auga par 1,4% pret 2019. gadu, tostarp pārtikas preču noiets auga par 3,5%, nepārtikas preču (izņemot degvielu) tirgotie apjomi samazinājās par 2,0%, bet degvielas tirdzniecība pieauga par 6,4%, sarūkot naftas cenām pasaulē.

Turpretim šā gada pirmajā pusgadā mazumtirdzniecībā vērojamas izteiktas atkopšanās pazīmes. Janvārī un februārī nozari negatīvi ietekmēja Covid-19 pandēmijas mazināšanai radītie tirdzniecības ierobežojumi, kam sekoja straujš mazumtirdzniecības apjomu pieaugums turpmākajos četros mēnešos, uzlabojoties epidemioloģiskajai situācijai Latvijā. 2021. gada pirmajā pusgadā, salīdzinājumā ar pērnā gada pirmo pusgadu, kad situācija bija tieši pretēja un pandēmija nozari skāra, sākot ar pērnā gada aprīļa mēnesi, mazumtirdzniecības apjomi auguši par 2,2%.

 Dalījumā pa preču grupām šā gada pirmajā pusgadā situācija ir samērā līdzīga. Šā gada martā straujš pieaugums tirdzniecības apjomos bija vērojams gan pārtikas, gan nepārtikas preču grupās, pārējos mēnešos turpinoties mērenākai izaugsmei. Pārtikas preču mazumtirdzniecības apjomi salīdzinājumā ar pērnā gada pirmo pusgadu palielinājušies par 1,3%, bet nepārtikas preču (izņemot degvielu) tirdzniecība pieaugusi par 0,6%, ko visvairāk ietekmēja tirdzniecības ierobežojumi šā gada sākumā. Savukārt degvielas mazumtirdzniecību pārdotā apjoma ziņā šā gada pirmajā pusē pandēmija ietekmējusi vismazāk. Pieaugot naftas cenām pasaulē, arī degvielas cenas Latvijā augušas ik mēnesi kopš 2020. gada decembra, 2021. gada pirmajā pusgadā pieaugot par 10,5% pret pērnā gada attiecīgo periodu. Neskatoties uz cenu pieaugumu, degvielas mazumtirdzniecības apjomi šā gada pirmajā pusgadā ik mēnesi ir palielinājušies un ir par 8,3% augstāki nekā pērnā gada pirmajā pusgadā. Par nozares kopējo atkopšanos no pandēmijas ietekmes liecina arī Eiropas Komisijas apkopotie uzņēmēju un patērētāju ekonomiskās konfidences rādītāji, kas šā gada pirmajā pusgadā ir uzlabojušies un maijā-jūnijā atgriezušies pirmspandēmijas līmenī.

Pēc 2,7% kāpuma 2020. gadā, šā gada pirmajā pusgadā reģistrēta **būvniecības** tempu samazināšanās par 4,7% salīdzināmās cenās pret pērnā gada pirmo pusgadu. Samazinājumu izraisījis galvenokārt ēku būvniecības samazinājums par 10,4%, krītoties nedzīvojamo ēku būvēšanas apjomiem. Arī inženierbūvniecībā piedzīvots kritums 3,1% apmērā, samazinoties pilsētsaimniecības infrastruktūras objektu, elektroapgādes un telekomunikāciju, kā arī ūdensapgādes sistēmu būvniecībai. Turpretī specializētie būvdarbi uzrādījuši pieaugumu 0,9% apmērā. Izsniegto būvatļauju apjomi šā gada pirmajā pusgadā uzrādījuši augstu pieauguma līmeni 26% apmērā, ko ietekmēja galvenokārt pērnā gada zemā bāze pandēmijas iespaidā, bet būvatļaujās paredzētā platība pieaugusi par 5,3%, ko veicināja viena dzīvokļa māju, rūpnieciskās ražošanas ēku un noliktavu, kā arī plašizklaides pasākumu, izglītības, veselības aprūpes iestāžu ēkām izdotajās būvatļaujās paredzamā platība. Savukārt samazinājušās daudzdzīvokļu ēkām norādītās platības. Augošais izsniegto būvatļauju skaits un tajās norādīto platību pieaugums liecina par turpmāku izaugsmi būvniecības nozarē, arī būvniecības konfidences rādītājam pamazām atgriežoties pirmspandēmijas līmenī. Jāpiemin, ka būvniecības nozari turpmāk negatīvi var ietekmēt straujais būvmateriālu cenu kāpums.

**Transporta un uzglabāšanas nozare** 2020. gadā bija viena no Covid-19 krīzes smagāk skartajām nozarēm, kad slimības izplatības samazināšanai laikā no marta līdz jūnijam tika apturēti starptautiskie pasažieru pārvadājumi, un arī pēc satiksmes daļējas atjaunošanas pārvadājumu apjomi saglabājās ļoti zemi. Nozares darbību vēl papildus negatīvi ietekmēja Krievijas kravu tranzīta krasais samazinājums caur Latvijas ostām, un nozares pievienotā vērtība salīdzināmās cenās pagājušajā gadā samazinājās par 14,9%. Pandēmijas ierobežojumu dēļ pasažieru skaits lidostā Rīga 2020. gadā veidoja tikai ceturto daļu no 2019. gada līmeņa, samazinoties no 7,8 miljoniem līdz 2,0 miljoniem jeb par 74,2%, prāmju pasažieru skaits Latvijas ostās kritās par 56,5%, bet pasažieru skaits sauszemes transportā saruka par 36,4%. Arī kravu apgrozība autopārvadājumos Covid-19 ietekmē samazinājās par 8,4%.

Krievijai pārorientējot naftas un ogļu kravas uz savām Baltijas jūras ostām, kravu apgrozījums Latvija ostās 2020.gadā bija par 28,1% mazāks nekā 2019. gadā, bet pa dzelzceļu pārvadāto kravu apjoms pērn saruka par 43,4%.

Nelabvēlīga situācija nozarē saglabājās arī 2021. gada pirmajā pusē, kad Krievijas kravu tranzīts turpināja samazināties, gan nedaudz lēnākā tempā nekā 2020. gadā, un nozari joprojām negatīvi ietekmēja Covid-19 izplatības samazināšanai noteiktie ierobežojumi. Kravu apgrozījums ostās gada pirmajos sešos mēnešos bija par 9,5% mazāks nekā pirms gada, bet pārvadājumu apjomi dzelzceļā saruka par 11,9%. Pasažieru skaits lidostā gada pirmajā pusē saglabājās zems, salīdzinājumā ar pērnā gada pirmo pusi samazinoties par 69,3%, tomēr sākot no aprīļa jau sāka pārsniegt pagājušā gada līmeni. Krass kritums pret 2020. gada pirmā ceturkšņa līmeni bija arī sauszemes pasažieru pārvadājumos – par 51,8%, un jūras pārvadājumos – par 72,6%, savukārt kravu autopārvadājumos tika fiksēts visai spēcīgs 12,4% kravu apgrozības pieaugums, ko nodrošināja augošais pieprasījums, Eiropas ekonomikai arvien vairāk atgūstoties no Covid-19 krīzes. Gada tālākajos mēnešos, Covid-19 ierobežojumiem arvien mazinoties un atsākoties aktīvākajai iedzīvotāju kustībai, stabilizācija un pieaugumi gaidāmi arī pasažieru pārvadājumos, un visā 2021. gadā kopā transporta nozare varētu uzrādīt nelielu pieaugumu salīdzinājumā ar 2020. gadu, tomēr vēl būtiski atpaliekot no 2019. gada līmeņa.

**Ārējā tirdzniecība**

Latvijas preču un pakalpojumu ārējās tirdzniecības apgrozījums salīdzināmās cenās 2020. gadā samazinājās par 3,0%, uzrādot sliktāko sniegumu kopš 2010. gada. Covid-19 krīze vairāk ietekmēja preču un pakalpojumu importu, tam samazinoties par 3,3% salīdzinājumā ar 2019. gadu. Savukārt eksports salīdzināmās cenās samazinājās par 2,7%, ko ietekmēja straujš pakalpojumu eksporta kritums.

 Latvijas **preču un pakalpojumu eksports** pērnajā gadā ir samazinājies pirmo reizi 11 gadu laikā, tomēr eksporta kritums bija viens no mazākajiem starp Eiropas Savienības valstīm un būtiski zemāks nekā vidēji Eiropas Savienībā (‑8,4%), tādējādi apliecinot savu konkurētspēju un noturību pandēmijas periodā. Zemāks eksporta kritums nekā vidēji Eiropas Savienībā ir saistīts ar vairākiem faktoriem. Pirmkārt, 2020. gadā kopumā epidemioloģiskā situācija Latvijā bija labāka nekā lielākajā daļā Eiropas Savienības valstu, kas ļāva ražojošajiem uzņēmumiem turpināt darbu. Otrkārt, Latvijā ir mazāks ar tūrisma nozari saistīto pakalpojumu īpatsvars pakalpojumu eksportā, it īpaši salīdzinājumā ar Dienvideiropas valstīm. Treškārt, rekordaugstā graudaugu raža Latvijā veicināja graudaugu eksportu. Ņemot vērā, ka Latvijas reālā iekšzemes kopprodukta kritums bija straujāks nekā eksporta samazinājums, eksporta īpatsvars iekšzemes kopproduktā 2020. gadā palielinājās līdz 63,9%, sasniedzot vēsturiski augstāko līmeni.

2020. gads Latvijas eksportētājiem bija ļoti izaicinošs, jo ekonomiskās aktivitātes kritums visā pasaulē, robežu slēgšana, izejvielu un starppatēriņa preču piegādes ķēžu traucējumi, nenoteiktība saistībā ar Lielbritānijas, kas ir viens no lielākajiem Latvijas eksporta tirgiem, izstāšanos no Eiropas Savienības, negatīvi ietekmēja Latvijas preču eksporta attīstību. Neskatoties uz to, Latvijas preču eksporta vērtība bija viena no straujāk augošajām starp ES dalībvalstīm, salīdzināmās cenās palielinoties par 5,5%, kas bija otrais augstākais pieaugums aiz pēc Īrijas, kamēr ES vidēji preču eksporta vērtība samazinājās vidēji par 5,6%. Tādējādi preču eksporta izaugsme minimizēja straujā pakalpojumu eksporta krituma negatīvo ietekmi. Preču eksportu veicināja rekordaugstā graudaugu raža, kā arī elektroiekārtu reeksporta kāpums.

Latvijas **pakalpojumu eksporta vērtība** 2020. gadā salīdzināmās cenās samazinājās par 21,4%, bet ES vidēji kritums veidoja 15,5%. Lielāks pakalpojumu eksporta kritums Latvijā ir saistīts ar to, ka transporta pakalpojumu eksportu Latvijā bez pandēmijas būtiski ietekmēja spēcīgs kritums jūras un dzelzceļa transporta pakalpojumos saistībā ar ogļu un naftas produktu kravu samazināšanos no Krievijas. Savukārt pandēmijas un ārkārtējā stāvokļa dēļ gan Latvijā, gan citās pasaules valstīs būtiski samazinājās gaisa transporta pakalpojumu eksports un ārvalstu tūristu izdevumi Latvijā.

Arī 2021. gada pirmajā ceturksnī turpinājās preču un pakalpojumu eksporta kritums, ko noteica tieši pakalpojumu eksporta samazinājums. Kopējais eksports salīdzināmās cenās š.g. pirmajā ceturksnī bija par 0,9% zemāks nekā pirms gada. Šajā periodā preču eksports palielinājās par 4,0%, bet pakalpojumu eksports samazinājās par 14,4%. No mēneša datiem var secināt, ka būtisks pakalpojumu eksporta kritums bija fiksēts š.g. janvārī un februārī, vidēji ap 18,0%, bet martā kritums gada izteiksmē samazinājās līdz 3,0%. Savukārt aktuālākie dati par š.g. aprīli un maiju liecina, ka pakalpojumu eksports ir stabilizējies un uzrāda nelielu pieaugumu, ko lielā mērā nosaka pērnā gada zemā bāze.

Savukārt preču eksports 2021. gada janvārī uzrādīja nelielu samazinājumu, kas bija saistīts galvenokārt ar augu valsts produktu eksporta samazinājumu un satiksmes līdzekļu reeksporta kritumu. Tomēr turpmākajos mēnešos preču eksporta vērtība pieauga, pie tam ar paātrinājumu katrā mēnesī. Tā, š.g. februārī preču eksporta vērtība bija par 7,0% augstāka nekā pērnā gada attiecīgajā mēnesī, kamēr maijā gada pieaugums veidoja jau 36,2%. Tādējādi š.g. pirmajos piecos mēnešos kopā Latvijas preču eksporta vērtība bija par 18,1% augstāka nekā iepriekšējā gada attiecīgajā laikā periodā. Straujo eksporta pieaugumu noteica gan pērnā gada zemā bāze, it īpaši 2020.gada aprīlī un maijā, kad Covid-19 krīzes rezultātā Latvijas preču eksports samazinājās vidēji par 14,0%, gan pasaules ekonomikas atgūšanās no Covid-19 krīzes. Sagaidāms, ka arī turpmākajos mēnešos preču eksporta vērtība turpinās palielināties. Tomēr, izzūdot bāzes efektiem, gada pieauguma temps pakāpeniski mazināsies, tomēr joprojām saglabājoties divciparu pieaugumam.

Par labām perspektīvām eksporta attīstībai liecina augošā ekonomikas konfidence Eiropas Savienībā, kas ir lielākais Latvijas tirdzniecības partneris, pēdējos mēnešos pat pārsniedzot pirms pandēmijas līmeni. Pozitīvi vērtējams, ka ekonomikas konfidence strauji uzlabojās tādās valstīs kā Vācija, Francija, Itālija, Nīderlande, Polija un Zviedrija, kas ir lielākās ES ekonomikas. Tāpat patērētāju un uzņēmēju konfidence palielinājās arī Lietuvā un Igaunijā, kas ir divi lielākie Latvijas preču noieta tirgi.

Preču eksporta kāpums šā gada piecos mēnešos kopumā bija fiksēts visās preču grupās. Lielāko devumu preču eksporta izaugsmē nodrošināja koksnes un koka izstrādājumu eksporta pieaugums par 26,4% salīdzinājumā ar attiecīgo periodu 2020. gadā. Koksnes un koka izstrādājumu eksporta pieaugums bija fiksēts uz Dāniju, Nīderlandi un ASV. Tomēr noteicošā loma bija eksporta pieaugumam uz Apvienoto Karalisti, būtiski palielinoties garumā sazāģētu kokmateriālu un koksnes granulu eksportam, kas nodrošināja divas trešdaļas no kopējās koka un koksnes eksporta izaugsmes.

Būtisku devumu preču eksporta izaugsmē šā gada piecos mēnešos nodrošināja mehānisko ierīču un elektroiekārtu eksporta pieaugums par 14,4%. Atšķirībā no koka un koksnes izstrādājumu preču grupas, eksporta pieaugums šajā preču grupā ir diversificētāks gan preču, gan valstu griezumā. Lielākie eksporta kāpumi bija fiksēti elektroniskām shēmām, elektrības sadalei paredzētie paneļiem, monitoriem, projektoriem, automātiskās datu apstrādes iekārtām, telefonu aprātiem, monitoriem, projektiem, elektroniskām shēmām un citām mehāniskajiem un elektroiekārtām. Galvenie noieta tirgi šai preču grupai bija ES dalībvalstis un ASV. Vienlaicīgi jāatzīmē, kā šo preču grupu, it īpaši elektroiekārtu eksportu veicināja reeksporta apjomu pieaugums, jo arī importa datos ir fiksēti līdzvērtīgi pieauguma tempi.

Nozīmīgu ieguldījumu preču eksporta attīstībā nodrošināja metālu un to izstrādājumu preču grupa. Zīmīgi, ka arī šajā preču grupā eksporta kāpums bija diversificēts un fiksēts dzelzs atkritumiem, plakanajiem dzelzs velmējumiem, tērauda izstrādājumiem, kā arī varam un tā izstrādājumiem. Tādējādi kopējais metālu preču grupas eksports ir palielinājies par 25,3%.

Straujākais preču kāpums starp visām preču grupām bija minerālproduktiem, kuru eksporta vērtība pieauga par 41,0%, galvenokārt pateicoties lielākam naftas eļļu, dabasgāzes un elektroenerģijas eksportam uz Lietuvu un Igauniju, ko noteica gan cenu kāpums, gan arī lielāks eksporta apjoms. Šīs preču grupas cenu pieaugumu ietekmē gan pasaules ekonomikas atkopšanās, gan ieviestie ierobežojumi koronavīrusa izplatības mazināšanai, kas negatīvi ietekmējuši ražošanas jaudas un piegāžu ātrumu. Tādējādi piedāvājums atjaunojas lēnāk nekā pieprasījums, radot cenu spiedienu atsevišķās nozarēs. Kopš gada sākuma pasaules biržās strauji pieauga naftas, koksnes, metālu un citu izejvielu cenas. To apliecina arī ražotāju un eksporta vienības cenas Latvijā. Šā gada piecos mēnešos eksporta vienības cenas palielinājās par 6,2%, straujāk palielinoties tieši koksnes, metālu un naftas produktu cenām.

Ja preču eksportam ir visi priekšnosacījumi straujam kāpumam un preču ražotāji samērā labi pārdzīvoja Covid-19 krīzi, tad pandēmijas negatīvā ietekme uz pakalpojumu eksportu joprojām ir jūtama. Dati par pirmajiem 5 mēnešiem liecina, ka kopējais pakalpojumu eksports faktiskajās cenās ir samazinājies par 5,9% salīdzinājumā ar attiecīgo periodu pērn, lai arī pēdējos divos mēnešos ir vērojama pozitīva dinamika, kad aprīlī un maijā kopējā pakalpojumu eksporta vērtība gada griezumā pieauga attiecīgi par 5,2% un 9,5%. Tomēr situācija tūrisma nozarē un aviopārvadājumu nozarē saglabājas sarežģīta, kas negatīvi ietekmē kopējo pakalpojumu eksportu.

Lai arī līdz jūlija beigām ES vidēji pilnībā bija vakcinēti gandrīz 60% no pieaugušajiem iedzīvotājiem, ES dalībvalstīs joprojām ir noteikti cilvēku pulcēšanās ierobežojumi. Savukārt nevakcinētiem cilvēkiem ārvalstu ceļošanu sarežģī nepieciešamība nodod Covid-19 analīzes un ievērot karantīnu. Tādējādi tūristu plūsma joprojām ir vāja. Š.g. piecos mēnešos ārvalstu tūristu skaits Latvijā bija par 83,0% mazāks nekā pērnā gadā attiecīgajā periodā. Aprīlī un maijā bija fiksēts straujš iebraukušo tūristu skaita pieaugums, tajā skaitā šā gada maijā apkalpoto ārvalstu personu skaits Latvijas viesnīcās gada griezumā palielinājies par 116% gada griezumā. Tomēr absolūtos skaitļos ārvalstu personu skaits šā gada maijā bija vien 13,7 tūkst. cilvēku, kas ir būtiski mazāk nekā pirms Covid-19 krīzes, piemēram, 2020. gada janvārī Latviju apmeklēja vairāk nekā 110 tūkst. cilvēku.

Savukārt ārvalstu tūristu izdevumi Latvijā šā gada piecos mēnešos bija par 62,6% mazāki nekā iepriekšējā gada attiecīgajā periodā. Tādējādi ārvalstu tūristu izdevumu kritums atstāja lielāko negatīvo ietekmi uz pakalpojumu eksportu. Atbilstoši aktuālākajām starptautiskās lidostas “Rīga” prognozēm, šogad Rīgas lidosta varētu apkalpot 2 miljonus pasažierus jeb aptuveni tikpat daudz, cik 2020. gadā, kas apliecina, ka situācija tūrismā jomā saglabājas sarežģīta.

Transporta pakalpojumu eksports šā gada piecos mēnešos ir samazinājies par 4,6%. Detalizēti dati par transporta pakalpojumu veidiem piecos mēnešos nav pieejami, bet pirmā ceturkšņa rezultāti liecina, ka lielāko negatīvo ietekmi uz transporta pakalpojumu eksportu atstāja gaisa transporta pakalpojumu kritums. Pārējo pakalpojumu eksporta vērtība piecos mēnešos ir palielinājusies par 5,3%, ko veicināja informācijas un datorpakalpojumu, kā arī finanšu pakalpojumu eksports.

Tāpat kā eksports, arī **preču un pakalpojumu imports** 2020. gadā saruka. Mazinoties ekonomikas aktivitātei Latvijā, mazinājās arī pieprasījums pēc importa precēm, galvenokārt starppatēriņa precēm, kas tiek izmantotas ražošanas procesā. Savukārt ārējā pieprasījuma kritums negatīvi ietekmēja satiksmes līdzekļu reeksporta apjomus, tādējādi mazinot kapitālpreču importu. Kopējais preču un pakalpojumu imports salīdzināmajās cenās 2020. gadā bija par 3,3% mazāks nekā iepriekšējā gadā. Ņemot vērā, ka importa kritums bija straujāks par eksportu samazinājumu, neto eksporta devums reālā iekšzemes kopprodukta pieaugumā 2020. gadā bija pozitīvs, proti, 0,5 procentpunkti.

2021. gada pirmajā ceturksnī kopējais imports bija pērnā gada līmenī. Analizējot mēnešu datus, var secināt, ka kopējais preču un pakalpojumu importa kāpums bija straujāks nekā eksporta pieaugums. Preču importa vērtība faktiskajās cenās pirmajos šā gada piecos mēnešos bija par 20,2% augstāka nekā 2020. gada attiecīgajā laikā periodā. Preču importa dinamika ir līdzīga eksporta dinamikai. Gadā sākumā bija fiksēts neliels imports samazinājums, bet turpmākajos mēnešos preču imports nepārtraukti palielinājies, gada pieauguma tempiem kāpjot no 2,4% februārī līdz 53,7% maijā.

 Straujš importa pieaugums pēdējos mēnešos liecina par Latvijas ekonomikas atkopšanos. Palielinoties iekšējam patēriņam un aktivizējoties būvniecībai, pieprasījums pēc patēriņa un kapitāla importa precēm pieaug un veicina importu. Zīmīgi, ka arī preču imports, tāpat kā eksports, ir palielinājies visās preču grupās. Būtiskāko devumu preču importa pieaugumā nodrošināja mehānisko ierīču un elektroiekārtu, satiksmes līdzekļu, metālu un to izstrādājumu, ka arī minerālproduktu imports.

Atšķirībā no pakalpojumu eksporta, kura vērtība šā gada pirmajā ceturksnī samazinājās, pakalpojumu imports pieauga par 5,8%, ko veicināja transporta pakalpojumu, kā arī pārējo pakalpojumu imports. Savukārt Latvijas iedzīvotāju izdevumi ārvalstīs samazinājās par 51,3% salīdzinājumā ar pērnā gada pirmajiem pieciem mēnešiem. Ierobežotās iespējas Latvijas iedzīvotājiem doties uz ārvalstīm no vienas puses ir vērtējamas negatīvi, tomēr ieekonomētā nauda paliek valstī un visticamāk tiek novirzīta patēriņam tieši Latvijā.

Ārējās tirdzniecības apgrozījuma straujais pieaugums būtiski ietekmēja Latvijas **maksājumu bilances tekošo kontu**. 2021. gada piecos mēnešos tekošajā kontā bija fiksēts deficīts 116 milj. *euro* apmērā pretstatā 305 milj. *euro* pārpalikumam pērnā gada piecos mēnešos. Pasliktinājās visas tekošā konta apakškontu bilances, tomēr noteicošā loma bija tieši ārējās tirdzniecības kontiem. Preču importam palielinoties straujāk par preču eksportu, preču konta deficīts ir palielinājies par 169 milj. *euro* līdz 776 milj. *euro*. Samazinoties pakalpojumu eksportam un vienlaicīgi pieaugot pakalpojumu importam, pakalpojumu konta pārpalikums ir samazinājies par 167 milj. *euro* līdz 645 milj. *euro*. Tādējādi pakalpojumu konta pārpalikums nenosedz preču konta deficītu.

 Sākotnējo ienākuma konta deficīts ir palielinājies par 43 milj. *euro* līdz 95 milj. *euro*, ko ietekmēja lielāks izmaksāto dividenžu apjoms ārvalstu investoriem, kā arī mazāka ES fondu investīciju ieplūde šajā kontā. Savukārt otrreizējo ienākumu konta pārpalikums ir samazinājies par 44 milj. eiro līdz 111 milj. *euro*, ko negatīvi ietekmēja augstākas Latvijas iemaksas ES budžetā, kā arī mājsaimniecību un uzņēmumu augstāks kapitāla pārvedumu apjoms uz ārvalstīm.

**Investīcijas**

Par spīti ekonomiskās aktivitātes kritumam 2020. gadā, investīciju apjoms Latvijā ir nedaudz palielinājies. Bruto pamatkapitāla veidošana pērn bija 6281 milj. *euro* apmērā, kas salīdzināmajās cenās bija par 0,2% vairāk nekā 2019. gadā. Tādējādi Covid-19 krīzes negatīvā ietekme uz investīciju aktivitāti bija būtiski mazāka nekā uz privāto patēriņu vai ārējo tirdzniecību.

Investīciju apjoma izmaiņas 2020. gadā pa ceturkšņiem ir atšķirīgas. Ja pērnā gada 1. ceturksnī, kad pandēmija vēl nebija skarusī Latviju, investīcijas salīdzinājumā ar iepriekšējā gada attiecīgo periodu palielinājās par 4,6%, tad jau 2020. gada otrajā ceturksnī, pandēmijas sākumā – laikā, kad, pastāvot lielai nenoteiktībai, būtiski pasliktinājās uzņēmumu noskaņojums, tika fiksēts investīciju kritums par 4,8%. Situācijai stabilizējoties un mēreni palielinoties ekonomiskajai aktivitātei, trešajā ceturksnī investīcijas samazinājās vien par 0,9%, bet jau ceturtajā ceturksnī atsākās investīciju kāpums, un bruto pamatkapitāla veidošanas apjoms bija par 2,6% lielāks nekā 2019. gada ceturtajā ceturksnī. Investīciju aktivitāte tradicionāli ir svārstīgāka nekā IKP vidējās izmaiņas. Turklāt investīcijas ir tā IKP komponente, kas vairāk pakļauta biznesa ciklam. Tā kā Covid-19 krīze nav saistīta ar biznesa ciklu kā tādu, tad mājsaimniecību un uzņēmēju rīcība attiecībā uz uzkrājumiem un investīcijām var būt atšķirīga kā iepriekšējās finanšu un ekonomikas krīzēs, ar ko arī skaidrojams investīciju pieaugums pērnā gada nogalē.

Investīciju apjoms Latvijā 2020. gadā bija noturīgs arī uz ES kopējā fona. ES investīcijas pērn samazinājās vidēji par 6,7%, un tikai četrām ES dalībvalstīm, proti, Dānijai, Igaunijai, Rumānijai, kā arī Latvijai, par spīti Covid-19 krīzei pērn investīciju apjoms bija augošs. Pandēmijas laikā investīciju vide visās ES dalībvalstīs ir būtiski pasliktinājusies, jo uzņēmēju vēlme veikt jaunas investīcijas, attīstīt jaunus projektus bija minimāla zema saistībā ar nenoteiktību par ieviesto ierobežojumu ilgumu, kas praktiski apturēja atsevišķu nozaru, kā piemēram, izmitināšanas, ēdināšanas, pasažieru pārvadājumu darbību. Šādos apstākļos palielinājās valdības loma investīciju veikšanā tautsaimniecībā. Vispārējās valdības investīciju apjoms ES 2020. gadā palielinājās vidēji par 4,0%. Savukārt Latvijā vispārējās valdības investīcijas pieauga par 8,3%, palielinot to īpatsvaru kopējās investīcijās no 22,6% 2019.gadā līdz 24,1% 2020. gadā.

Investīcijas biroju, mājokļu, noliktavu un citu ēku būvniecībā, kā arī jau esošo ēku un būvju renovācijā joprojām saglabājas kā galvenais investīciju veids. 2020. gadā investīcijas ēkās un būvēs veidoja 51,9% no kopējām investīcijām un, salīdzinot ar 2019. gadu, palielinājās par 1,5% salīdzināmajās cenās. Pateicoties labvēlīgiem laika apstākļiem gada sākumā un realizētiem būvniecības objektiem gan privātajā, gan sabiedriskajā sektorā, būvniecības produkcijas apjoms salīdzinājumā ar 2019. gadu palielinājās par 2,7%.

Covid-19 pandēmija ietekmēja visas tautsaimniecības nozares, tomēr noskaņojuma kritums būvniecības nozarē nebija tik liels, kā citās nozarēs, it īpaši pakalpojumu nozarēs. Būvniecības pasūtījumu apjoms 2020. gada aprīlī un maijā noslīdēja līdz 2016. gada vidējam līmenim, kad būvniecības produkcijas apjoms kopumā samazinājās par 16,6%. Tomēr jau pērnā gada jūnijā konfidences līmenis būvniecības nozarē sāka uzlaboties un gada nogalē stabilizējās.

Covid-19 krīze negatīvi ietekmēja jau iepriekš zemo investīciju līmeni iekārtās un mašīnās, kas 2020. gadā veidoja 39,5% no kopējām investīcijām un salīdzinājumā ar iepriekšējo gadu samazinājās par 2,2%. Neskatoties uz to, ka pirms pandēmijas investīciju apjoms šajos aktīvos bija augošs un 2019. gadā sasniedza augstāko līmeni desmitgadē, tas nebija pietiekošs, lai spētu būtiski veicināt inovācijas un nodrošināt produktivitātes pieaugumu. Investīciju apjoms tehnoloģiskajās iekārtās un mašīnās 2019.-2020.gadā vidēji bija 2,5 miljardi *euro* gadā, kas atbilst tikai 2005. gada līmenim, norādot uz uzņēmēju piesardzību investīciju veikšanu savas uzņēmējdarbības paplašināšanai. Savukārt Covid-19 tikai pasliktināja šo situāciju.

2021. gada pirmajā ceturksnī kopējais investīciju apjoms veidoja 1161 milj. *euro*, kas bija par 4,5% mazāk nekā pērnā gada pirmajā ceturksnī. Bažas rada tas, ka investīciju apjoms bija zemāks ne tikai salīdzinājumā ar vidējo investīciju līmeni pērn, bet arī salīdzinājumā ar pērnā gada otro ceturksni, kad pandēmija būtiski ietekmēja ekonomisko aktivitāti.

Investīciju kritumu noteica mazāka aktivitāte būvniecības nozarē. Būvniecības produkcijas apjoms šā gada pirmajā ceturksnī samazinājās par 12,3% salīdzinājumā ar iepriekšējā gada attiecīgo periodu. Savukārt investīcijas jaunu ēku un būvju būvniecībā, ka arī ēku rekonstrukcijā šā gada pirmajā ceturksnī samazinājās par 12,9%. Jāatzīmē, ka šā gada sākumā gaisa temperatūra bija būtiski zemāka nekā pērnā gada sākumā, un laika apstākļi kopumā nebija labvēlīgi būvniecības darbiem. Balstoties uz uzņēmumu aptaujas datiem, darba apjoms būvniecības nozarē šā gada otrajā un trešajā ceturksnī pieaugs, kopumā atgriežoties pirmspandēmijas līmenī. Tādējādi augošā konfidence būvniecības nozarē un dati par pasūtījumu apjomu liecina, ka investīciju kritums ēkās un būvēs 2021. gada sākumā ir īslaicīgs un lielā mērā ir saistīts ar nelabvēlīgajiem laika apstākļiem.

Investīcijas iekārtās un mašīnās šā gada pirmajā ceturksnī pieauga par 7,9% gada griezumā un kopumā veidoja 43,1% no kopējām investīcijām. Samērā straujais pieaugums ir atspoguļojies arī importa datos, jo kapitālpreču importa vērtības kāpums attiecīgajā laikā periodā arī bija straujš, pieaugot par 11,7% faktiskajās cenās. Aktuālākie apstrādes rūpniecības nozarē strādājošo uzņēmēju aptaujas dati par investīcijas ietekmējošiem faktoriem rāda, ka 56% no plānotajām investīcijām 2021. gadā būs vērstas uz veco iekārtu aizvietošanu un ražošanas procesu optimizāciju, un tikai 30% uz ražošanas paplašināšanu. Visticamāk, ka pandēmijas dēļ uzņēmumi joprojām ir piesardzīgi jaunu projektu īstenošanu, tāpēc paplašināšanai atveļ mazāk nekā trešo daļu no plānotajām investīcijām.

Pandēmijas dēļ tādās nozarēs kā izmitināšana, ēdināšana, izklaide un kultūra, kā arī transports būtiski ir samazinājies apgrozījums un pasliktinājušies peļņas rādītāji. Visticamāk šīs nozares atteiksies no jauniem kredītiem un investīciju veikšanas vidējā termiņā. Savukārt, darba organizācijas ieradumu maiņa un masveidīga attālinātā darba prakses ieviešana varētu mazināt pieprasījumu pēc birojiem, kas negatīvi ietekmēs investīciju aktivitāti.

Tādējādi šajā ekonomikas krīzē būtiska loma ir valdības īstenotajiem ekonomikas atbalsta un izaugsmes veicināšanas pasākumiem. Salīdzinājumā ar iepriekšējo ekonomikas krīzi šobrīd Latvijas finanšu stāvoklis ir labāks un pieejamie finanšu resursi ir ievērojami plašāki. Valsts atbalsts uzņēmumiem, izmaksājot dīkstāves pabalstus un piešķirot grantus apgrozāmo līdzekļu plūsmas nodrošināšanai, palīdz mazināt Covid-19 krīzes negatīvo ietekmi uz uzņēmumu darbību. Savukārt vidējā termiņā Latvijai būs pieejamas ES struktūrfondu investīcijas, Atveseļošanas un noturības mehānisma līdzekļi, kā arī investīcijas *Rail Baltica* projekta realizācijai.

**Darba tirgus**

Līdz ar straujo ekonomikas izaugsmi laikā līdz 2019. gadam Latvijā bija vērojama visai strauja bezdarba līmeņa samazināšanās, kas atsevišķās nozarēs un profesijās jau robežojās ar darbaspēka trūkumu, bet 2020. gadā šo dinamiku pārtrauca koronavīrusa izraisītā krīze. 2020. gadā bezdarba līmenis pēc desmit gadus ilguša krituma salīdzinājumā ar 2019. gadu pieauga par 1,8 procentpunktiem un sasniedza 8,1%, bet tautsaimniecībā nodarbināto iedzīvotāju skaits saruka par 17 tūkstošiem jeb 1,9%. Šāds bezdarba pieaugums tomēr bija mērenāks, nekā tika prognozēts Covid-19 krīzes sākumā, un bezdarbs joprojām tālu atpalika no rekordaugstajiem līmeņiem, kas tika sasniegti 2009.-2010. gada ekonomiskās krīzes laikā.

2021. gada pirmajā pusē situāciju darba tirgū turpināja noteikt Covid-19 pandēmija – slimības atkārtotais uzliesmojums, kas sākās pagājušā gada rudenī, un vairāku nozaru darbības apturēšana vai ierobežošana. Šā gada pirmajā ceturksnī bezdarba līmenis pēc darbaspēka apsekojuma datiem Latvijā paaugstinājās līdz 8,1% un bija par 0,2 procentpunktiem augstāks nekā pagājušā gada ceturtajā ceturksnī, bet gada laikā bezdarba līmenis bija paaugstinājies par 0,5 procentpunktiem. Tāpat kā pagājušajā gadā, arī šā gada pirmajā ceturksnī bezdarba pieaugums bija ļoti mērens un to būtiski ierobežoja gan valsts sniegtais atbalsts dīkstāves pabalstu un algu subsīdiju veidā, gan tas, ka ekonomika krīzes otrajā vilnī jau bija labāk pielāgojusies Covid-19 ierobežojumiem.

Tautsaimniecībā nodarbināto iedzīvotāju skaits 2021. gada pirmajā ceturksnī bija par 5,4% jeb 48,3 tūkstošiem mazāks nekā pirms gada, ko noteica galvenokārt darbinieku pāriešana ekonomiski neaktīvu iedzīvotāju statusā dīkstāves pabalstu saņemšanas laikā. Dati par aizņemtajām darba vietām rāda, ka pandēmijas laikā lielākais strādājošo skaita kritums bija ierobežojumu tieši skartajās nozarēs, tajā skaitā izmitināšanas un ēdināšanas nozarē aizņemto darba vietu skaits 2021. gada pirmā ceturkšņa beigās bija par 14,8% mazāks nekā pirms gada, bet transporta nozarē darba vietu skaits samazinājās par 8,1%. Finanšu pakalpojumu nozarē aizņemto darba vietu skaits kritās par 4,0% un mākslas izklaides un atpūtas nozarē – par 3,2%. Tajā pašā laikā darba vietu skaits informācijas un komunikācijas pakalpojumu nozarē pieauga par 15,2%, profesionālo pakalpojumu nozarē par 9,1%, ieguves rūpniecībā par 7,9%, nekustamā īpašuma nozarē par 6,7% un veselības un sociālās aprūpes nozarē par 4,5%.

Reģistrētā bezdarba līmenis, kas 2021. gada ziemas mēnešos bija pieaudzis līdz 8,2%, kopš marta visai stabili samazinās un jūlija beigās jau ir noslīdējis līdz 7,1% no ekonomiski aktīvajiem iedzīvotājiem. Šāds bezdarba līmenis jau ir par 1,5 procentpunktiem zemāks nekā pirms gada, bet reģistrēto bezdarbnieku skaits gada laikā sarucis par 17,4%. Gada pirmajos mēnešos bezdarba pieaugumu būtiski ierobežoja valsts atbalsts darbu apturējušajiem vai samazinājušajiem biznesiem, un dīkstāves pabalstu un algu subsīdiju saņēmēju skaits bija sasniedzis 7% no ekonomiski aktīvajiem iedzīvotājiem. Arī beidzoties atbalsta periodam, gada otrajā pusē bezdarba līmenis nav sācis pieaugt – jūlija laikā bezdarbnieku skaits ir samazinājies par 2915 cilvēkiem, bet bezdarba līmenis sarucis no 7,4% jūlija sākumā līdz 7,1% jūlija beigās.

Mēneša vidējā bruto darba samaksa, neskatoties uz Covid-19 krīzi, gan 2020. gadā, gan šā gada pirmajā pusē uzrādīja visai strauju kāpumu, pagājušajā gadā, salīdzinot ar 2019. gadu palielinoties par 6,2% līdz 1143 *euro.* Tas bija tikai nedaudz lēnāks pieaugums nekā iepriekšējā gadā, kad darba samaksa bija augusi par 7,2%. Nedaudz straujāks darba samaksas pieaugums 2020. gadā bija privātajā sektorā, kur mēneša vidējā bruto darba samaksa palielinājās par 6,7%, kamēr sabiedriskajā sektorā tā auga par 4,9%.

2021. gada pirmajā ceturksnī, lielai daļai zemo algu saņēmēju pārejot dīkstāvē un minimālajai algai palielinoties līdz 500 *euro*, darba samaksas pieaugums kļuva vēl straujāks. Vidējā alga, salīdzinot ar pagājušā gada pirmo ceturksni, pieauga par 9,5%, sasniedzot 1207 *euro*. Darba samaksas pieaugums sabiedriskajā sektorā un privātajā sektorā bija ļoti līdzīgs, vidējai algai sabiedriskajā sektorā palielinoties par 9,7% līdz 1211 *euro*, bet privātajā sektorā par 9,5% līdz 1208 *euro*. Vidējās darba samaksas pārmaiņas gan pagājušajā gadā, gan šā gada pirmajā ceturksnī būtiski ietekmēja ne tikai darbinieku algu izmaiņas, bet arī darba tirgus strukturālās pārmaiņas – darbību uzsākušie un pārtraukušie uzņēmumi un darbinieku skaita un slodžu izmaiņas. Algoto darbinieku skaits, pārrēķināts pilnā slodzē, 2021. gada pirmajā ceturksnī samazinājās par 61,3 tūkstošiem jeb 8,2%, ko ietekmēja darbinieku atlaišana, darba slodžu samazināšana un darbinieku skaita kritums izmaksāto dīkstāvju pabalstu dēļ. Savukārt darba samaksas fonds valstī kopumā nedaudz pieauga – par 0,6% jeb 14,3 miljoniem *euro*.

 **Inflācija**

2020. gadā salīdzinājumā ar iepriekšējo gadu patēriņa cenas Latvijā pieauga par 0,2%. Pandēmija būtiski izmainīja patēriņa cenu dinamiku gan Eiropā, gan Latvijā. Ja vēl pērn janvārī un februārī gada inflācija Latvijā pārsniedza 2%, tad 2020. gada maijā un jūnijā pirmo reizi kopš 2016. gada vidus bija fiksēta deflācija. Jūlijā īslaicīgi bija novērojama inflācija – patēriņa cenas pieauga par 0,5% gada izteiksmē, ko lielā mērā noteica pārtikas cenu pieaugums. Savukārt jau augustā atkal bija fiksēta deflācija, ar paātrinājumu turpmākajos mēnešos līdz 2020. gada beigām.

Straujo patēriņa cenu kritumu samērā īsā laika periodā noteica gan ārējie, gan iekšējie faktori, tomēr abos gadījumos cenu kritums ir saistīts ar Covid-19 pandēmijas sekām. Pandēmijas dēļ visā pasaulē samazinājās ekonomiskā aktivitāte un pieprasījums pēc energoresursiem, tādējādi naftas cena 2020. gada aprīlī piedzīvoja kritumu līdz zemākajam līmenim pēdējo 16 gadu laikā. Tā rezultātā Latvijā strauji samazinājās gāzes, degvielas un siltumenerģijas cenas. Savukārt ārkārtējās situācijas izsludināšana gan Latvijā, gan pārējās pasaules valstīs un ieviestie pasākumiem cīņai pret koronavīrusa izplatību mazināja pieprasījumu ar tūrisma nozari saistītajiem pakalpojumiem, kā piemēram, aviopārvadājumiem un izmitināšanas pakalpojumiem. Tā rezultātā saruka arī šo pakalpojumu cenas. Kopumā 2020. gadā preču cenas vidēji samazinājās par 0,5%, bet pakalpojumi bija vidēji par 1,9% dārgāki nekā iepriekšējā gadā. Lai arī pakalpojumu cenas pērn palielinājās, fiksētais kāpums bija gandrīz uz pusi mazāks nekā iepriekšējos gados.

2021. gada pirmajā pusē patēriņa cenu līmenis Latvijā bija par 1,1% augstāks nekā pērnā gada attiecīgajā periodā. Neskatoties uz to, ka inflācija gada pirmajos sešos mēnešos bija mērena, cenu izmaiņas gada sākumā un vēlākajos mēnešos būtiski atšķiras. Šā gada janvārī un februārī Latvijā turpinājās deflācija un kopumā bija saglabājusies iepriekšējā gada nogales tendence, kad patēriņa cenu līmenis bija krītošs. Savukārt šā gada martā patēriņa cenu pieaugums pirmo reizi kopš pērnā gada augusta pārsniedza nulles atzīmi un cenas pieauga par 0,3% gada izteiksmē. Kopš pandēmijas sākuma bija pagājis viens gads, tādējādi, mazinoties Covid-19 krīzes negatīvajiem faktoriem un izzūdot bāzes efektiem, deflācijas periods Latvijā, ko izraisīja pandēmija, bija beidzies. Turpmākajos mēnešos cenu pieaugums ir paātrinājies no 1,7% aprīlī līdz 2,7% jūnijā.

Samērā straujo cenu pieaugumu šā gada otrajā ceturksnī noteica vairāki faktori. Viens no faktoriem bija bāzes efekts, jo pērn maijā un jūnijā Latvijā bija fiksēta deflācija attiecīgi 0,6% un 0,7% apmērā. Tomēr noteicošā loma bija izejvielu cenu kāpumam, kas atspoguļojās augošajās degvielas un pārtikas cenās. Kopumā jāsecina, ka pašreizējo patēriņa cenu dinamiku nosaka galvenokārt ārējie faktori, t.i., naftas un pārtikas cenu pieaugums pasaulē, transportēšanas izmaksu pieaugums, ko ietekmē gan augstākas degvielas cenas, gan piegāžu traucējumi saistībā ar ierobežojumiem visā pasaulē pandēmijas dēļ, gan arī pasaules ekonomikas atkopšanās no pandēmijas un līdz ar to augošais pieprasījums. Ja iepriekšējā gadā tieši ārējie faktori Latvijā noteica deflāciju atsevišķos mēnešos, tad šogad būs vērojama pretēja situācija – importētā inflācija būs ievērojama augstāka nekā pamatinflācija. Vienlaicīgi jāatzīmē, ka tādos pakalpojumu sektoros kā izmitināšana un pasažieru aviopārvadājumi pandēmijas ietekme joprojām ir jūtama un šajos sektoros cenas šā gada pirmajā pusē turpināja samazināties.

Lielāko devumu patēriņa cenu pieaugumā šā gada pirmajā pusgadā noteica degvielas cenu kāpums par 8,8% salīdzinājumā ar pagājušā gada attiecīgo periodu, tādējādi izskaidrojot gandrīz pusi jeb 0,5 procentpunktus no fiksētās inflācijas. Šā gada sākumā degvielas cenas gada izteiksmē turpināja samazināties, bet martā sākās straujš cenu pieaugums. Tā, piemēram, šā gada maijā degvielas cenas pieauga par 29,5%, tas bija straujākais kāpums kopš 2010. gada sākuma un sasniedza šā gada cenu pieauguma maksimumu. To apliecina jūnija dati, kad degvielas cenas bija vidēji bija par 19,9% augstākas nekā pirms gada. No vienas puses, šādu pieaugumu varētu uzskatīt par ļoti strauju, tomēr dīzeļdegvielas vidējā cena Latvijā šā gada jūnijā bija 1,22 *euro* par litru, kas atbilst pērnā gada februāra līmenim jeb pirms pandēmijas līmenim, pirms naftas cenas pasaules biržās sāka strauji samazināties. Tādējādi, lai arī degvielas cenas pēdējos mēnešos ir strauji palielinājušās, pašreizējais cenu līmenis atbilst pirms pandēmijas līmenim.

Arī naftas cenu līmenis jau šā gada martā sasniedza pirms pandēmijas līmeni, bet jūlijā sākumā *Brent* markas jēlnaftas cena sasniedza augstāko cenu kopš 2018. gada novembra jeb 77 ASV dolārus par barelu. Naftas cenu kāpums lielā mērā bija saistīts ar OPEC+ vienošanos strauji nepalielināt naftas ieguves apjomus, kā arī pasaules ekonomikas atkopšanos un augošo energoresursu patēriņu. Tomēr šā gada jūlijā naftas ražotājvalstis nespēja vienoties par naftas ieguves apjomiem, kā rezultātā naftas cenas īslaicīgi samazinājās līdz 68,6 ASV dolāriem par barelu, bet jau jūlija beigās naftas cena atguva zaudēto vērtību. Straujš naftas cenu pieaugums tuvākajos mēnešos nav sagaidāms un vidējā cena svārstīsies ap 70 ASV dolāriem par barelu. Sagaidāms, ka degvielas cenu pieaugums arī turpmākajos mēnešos gada izteiksmē būs augsts un saglabāsies kā galvenais inflāciju ietekmējošais faktors, tomēr pieauguma temps pakāpeniski mazināsies.

Lai arī energoresursu cenas pasaulē pieaug, gāzes un siltumenerģijas cenas Latvijā joprojām samazinās, kas ir skaidrojams ar šo pakalpojumu tarifu noteikšanas metodoloģiju. Gāzes tarifi tiek pārskatīti tikai divas reizes gadā – janvārī un jūlijā, līdz ar to energoresursu cenu izmaiņas pasaulē atspoguļojas Latvijas datos ar novēlojumu. Arī siltumenerģijas tarifi netiek bieži pārskatīti. Šā gada pirmajā pusgadā gāzes vidējā cena bija par 2,6% zemāka nekā pērnā gada attiecīgajā periodā, bet siltumenerģija bija 6,4% lētāka. Tomēr jau jūlijā būtiski palielinājās gāzes tarifi, ko ietekmēja dabasgāzes cenas pieaugums pasaules biržās, kā arī ar sadales sistēmas operatora AS “Gaso” pakalpojumu tarifa kāpums. Savukārt no augusta siltumenerģijas tarifus palielinās AS “Rīgas siltums”, kas ir lielākais siltumenerģijas piegādātais Latvijā.

Pārtikas cenas Latvijā šā gada pirmajā pusē palielinājās par 0,5% salīdzinājumā ar pērnā gada attiecīgo periodu. Lai arī pārtikas cenu pieaugums bija nebūtisks un tā devums kopējā inflācijā bija vien 0,1 procentpunkts, tomēr tieši pārtikas cenu izmaiņas pasaulē ir viens no galvenajiem pētniecības objektiem ekonomistu lokā. ANO Pārtikas un lauksaimniecības dati par neapstrādātās pārtikas cenām pasaulē liecina, ka pārtikas cenu indekss ir nepārtraukti audzis kopš 2020. gada vidus, sasniedzot augtāko līmeni kopš 2011. gada beigām. Cenu kāpums ir vērojams visām galvenajam pārtikas grupām, tajā skaitā graudaugiem, eļļām, cukuram, pienam.

Neapstrādātās pārtikas cenu kāpumu noteicošie faktori ir dažādi un ir saistīti ar sliktajiem laika apstākļiem un attiecīgi ar slikto ražu, pieprasījuma pieaugumu, kas būtiski apsteidz pārtikas piedāvājumu, naftas cenu kāpumu, kas palielina transportēšanas izmaksas, un piegāžu traucējumiem. Attiecībā uz pieprasījumu jāatzīmē, ka tajās valstīs, kur vakcinēšanas process notiek diezgan raiti, pulcēšanas ierobežojumi pakāpeniski tiek atviegloti, līdz ar to atkal var strādāt restorāni un kafejnīcas, palielinot pieprasījumu pēc pārtikas.

Līdz šim pārtikas cenas Eiropā samazinājās, ko ietekmēja sīvā tirgotāju konkurence. Atbilstoši aktuālākajiem ANO Pārtikas un lauksaimniecības datiem, neapstrādātās pārtikas cenu indekss pasaulē šā gada jūnijā uzrādīja kritumu pirmo reizi pēdējo 13 mēnešu laikā, kas varētu liecināt, ka pārtikas cenas pasaulē stabilizējas. Turpmāko pārtikas cenu dinamiku ietekmēs pasaules ekonomikas aktivitāte, rudenī gaidāmā raža ziemeļu puslodē, kā arī situācija ar pandēmiju. Kā jau bija atzīmēts, pārtikas cenas Latvijā kopš gada sākuma palielinājās minimāli. Tomēr sagaidāms, ka gada otrajā pusē pārtikas cenās Latvijā sāks atspoguļoties iepriekš gada sākumā fiksētais straujais pārtikas cenu pieaugums pasaulē.

Patēriņa cenu izmaiņas Latvijā atbilst tendencēm eirozonā. Šā gada pirmajā pusē saskaņotais patēriņa cenu indekss eirozonā ir palielinājies par 1,4% salīdzinājumā ar pērnā gada attiecīgo periodu. Arī eirozonas valstīs būtisku devumu inflācijā jeb 0,4 procentpunktus nodrošināja degvielas cenu pieaugums. Inflācijas riski pasaulē un eirozonā pašreiz ir augsti, tomēr inflācijas pieaugums bija sagaidāms un kopumā ir saistīts ar pērnā gada zemo bāzi, pasaules ekonomikas atkopšanos pēc recesijas pērn un augošo privāto pieprasījumu. Balstoties uz aktualizētajām Finanšu ministrijas prognozēm, šā gada otrajā pusgadā vidējā inflācija paaugstināsies līdz 2,9%-3,0%. Tādējādi patēriņa cenu līmenis 2021. gadā vidēji palielināsies par 2,0%.

**Makroekonomiskās attīstības scenārijs**

Vidēja termiņa makroekonomiskās attīstības scenārijs 2021.‑2024. gadam izstrādāts 2021. gada jūnijā, balstoties uz 2021. gada pirmā ceturkšņa IKP datiem, kā arī līdz šā gada jūnijam pieejamo īstermiņa makroekonomisko informāciju un valdības apstiprinātajiem atbalsta pasākumiem Covid‑19 izraisītās krīzes seku mazināšanai tautsaimniecībā. Izstrādājot vidēja termiņa makroekonomiskās attīstības scenāriju, FM ir konsultējusies ar SVF un EK ekspertiem. Makroekonomisko rādītāju prognozes ir saskaņotas ar Latvijas Banku un Ekonomikas ministriju, kā arī tās 2021. gada 14. jūnijā ir apstiprinājusi Fiskālās disciplīnas padome.

Makroekonomiskās attīstības scenārijs paredz, ka Latvijas ekonomikas izaugsme 2021. gadā sasniegs 3,7% un 2022. gadā – 5,0%, kas ir attiecīgi par 0,7 procentpunktiem un 0,5 procentpunktiem vairāk nekā tika prognozēts šā gada februārī, sagatavojot Latvijas Stabilitātes programmu 2021.-2024. gadam. Savukārt 2023. un 2024. gadā IKP palielināsies attiecīgi par 3,5% un 3,4%, kas attiecīgi ir par 0,3 un 0,7 procentpunktiem vairāk nekā iepriekšējās prognozēs.

Ekonomikas izaugsmi 2021. un 2022. gadā noteiks Covid-19 uzliesmojuma ierobežošana gan Latvijā, gan tās veiksmīga krīzes pārvarēšana pasaulē un galvenajās Latvijas ārējās tirdzniecības partnervalstīs, veicinot iekšējo un ārējo pieprasījumu. Šāds pieņēmums ir pamatā arī visu starptautisko institūciju makroekonomikas prognozēm, balstoties uz Covid-19 izplatības dinamikas pēdējiem datiem. Scenārijs paredz arī to, ka līdz šā gada rudenim tiek sasniegts pietiekams vakcinācijas līmenis, lai izvairītos no Covid-19 trešā viļņa, un tāpēc netiek atjaunoti ierobežojumi slimības izplatības mazināšanai. Papildus tam, ekonomiku stiprinās šogad paredzētie valsts atbalsta pasākumi un pieaugošais Eiropas Savienības finanšu līdzekļu apjoms. Scenārijs paredz, ka krīzes smagāk skartajās nozarēs – transportā, izmitināšanā un ēdināšanā, mākslas, izklaides un atpūtas nozarē, profesionālo pakalpojumu nozarē- izlaides apjomi līdz 2021. gada beigām vēl būtiski atpaliks no 2019. gada līmeņa.

Latvijas ekonomikas izaugsmes galvenais virzītājspēks šogad būs privātā patēriņa pieaugums, kas pēc ierobežojumu atcelšanas šī gada otrajā ceturksnī ir strauji atjaunojies. Tāpēc gadā kopumā tas varētu palielināties par 6,3%. Ņemot vērā zemo bāzi, 2022. gadā privātā patēriņa pieaugums varētu sasniegt 10,4%, tomēr privātais patēriņš būtu tikai par 5,5% lielāks nekā 2019.gadā. Papildus šogad iekšzemes patēriņu balstīs sabiedriskā patēriņa pieaugums par 3,5%, ko nosaka Covis-19 atbalsta pasākumi.

Investīciju apjoms šogad varētu palielināties par 4,1%, bet 2022. gadā sasniegt jau 8,5% kāpumu, kam nozīmīgu atbalstu sniegtu ES fondu un Atveseļošanās un noturības mehānisma finansējama pieejamība, kā arī *Rail Baltica* projekta realizācija.

Attiecībā uz eksporta prognozi, jau šī gada otrajā pusē izzudīs pakalpojumu eksporta negatīvais devums, ko izraisīja Covid-19 ierobežošanas ierobežojumi. Preču eksportam šādi ierobežojumi nebija ieviesti un atbilstoši Eiropas Komisijas prognozēm Latvijas ārējais pieprasījums būs spēcīgs, tādējādi 2021. un 2022. gadā eksporta pieaugums varētu attiecīgi sasniegt attiecīgi 6,5% un 5,8%.

**1.tabula. Makroekonomiskie rādītāji 2020. – 2024.gadā**

|  |  |  |  |  |  |
| --- | --- | --- | --- | --- | --- |
|  | **2020** | **2021** | **2022** | **2023** | **2024** |
|  | Fakts | Prognoze |
| **Iekšzemes kopprodukts (IKP), milj. *euro*** | 29334 | 31364 | 34022 | 36115 | 38033 |
| pieaugums faktiskajās cenās, % | -3,6 | 6,9 | 8,5 | 6,2 | 5,3 |
| pieaugums salīdzināmās cenās, % | -3,6 | 3,7 | 5,0 | 3,5 | 3,4 |
| **IKP deflators (gads pret gadu), %** | 0,1 | 3,1 | 3,3 | 2,6 | 1,9 |
| **PCI (gads pret gadu), %** | 0,2 | 2,0 | 2,4 | 2,2 | 2,0 |
| **Tautsaimniecībā nodarbināto mēn. vid. bruto darba samaksa, *euro*** | 1143 | 1234 | 1309 | 1380 | 1454 |
| pieaugums faktiskajās cenās, % | 6,2 | 8,0 | 6,0 | 5,5 | 5,3 |
| pieaugums salīdzināmās cenās, % | 6,0 | 5,9 | 3,5 | 3,2 | 3,2 |
| **Nodarbinātība, tūkst. iedzīvotāju (atbilstoši darbaspēka apsekojumiem)** | 893 | 883 | 899 | 902 | 902 |
| pieaugums, % | -1,9 | -1,1 | 1,8 | 0,3 | 0,0 |
| **Bezdarba līmenis (gada vidējais),% no ekon. aktīviem iedzīv.** | 8,1 | 7,9 | 7,0 | 6,3 | 5,9 |

Inflācijas prognoze 2021. gadam ir paaugstināta par 0,6 procentpunktiem līdz 2,0% un 2022. gadam par 0,4 procentpunktiem līdz 2,4%. Straujāku patēriņa cenu pieaugumu Latvijā nosaka gan izejvielu preču cenu, tostarp naftas un pārtikas izejvielu cenu kāpums pasaulē, gan arī ekonomiskās izaugsmes paātrināšanās Latvijā un pakalpojumu cenu pieaugums.

Līdz ar straujāku ekonomikas izaugsmi bezdarba līmenis Latvijā 2021. gadā varētu pazemināties līdz 7,9%, kas ir par 0,4 procentpunktiem mazāk nekā tika prognozēts šā gada februārī. 2022. gadā, turpinoties straujai ekonomikas attīstībai un samazinoties darbspējas vecuma iedzīvotāju skaitam, bezdarba līmenis varētu pazemināties līdz 7,0%. Mēneša vidējās bruto darba samaksas pieaugums šogad prognozēts 8,0% apmērā, vidējai darba samaksai paaugstinoties līdz 1234 *euro*. Nākamajā gadā algu pieaugums veidos 6,0%, vidējā termiņā pietuvojoties produktivitātes pieaugumam tautsaimniecībā.

Lai arī izstrādājot makroekonomisko rādītāju prognozes, Finanšu ministrija balstījās uz konservatīviem pieņēmumiem, jāatzīmē, ka nenoteiktība ap Covid-19 izplatību saglabājas augsta un ekonomikas izaugsme var izrādīties gan straujāka, gan lēnāka, nekā paredz bāzes scenārija prognoze. Būtiskākais negatīvais risks ir Covid-19 nākamais uzliesmojums Eiropā un Latvijā, ko varētu izraisīt jaunais Indijas jeb *delta* vīrusa paveids. Pieaugot mirstībai, tas var radīt nepieciešamību pēc jauniem, vēl spēcīgākiem ierobežojošajiem pasākumiem. Vienlaikus ekonomiskās stimulēšanas ietekmē kapacitātes trūkums būvniecības nozarē var izraisīt strauju cenu kāpumu, nenodrošinot investīciju gaidīto pozitīvo devumu ekonomikas izaugsmē. Lai arī neliels, tomēr pastāv risks, kas saistīts ar politisko nestabilitāti dažās kaimiņvalstīs, un var straujāk mazināt jau tā zemos kravu tranzīta apjomus. Vienlaikus pašlaik pastāv arī pozitīvie riski, kas var nodrošināt straujāku ekonomiskās izaugsmes atjaunošanos Latvijā, ja ekonomikas izaugsme pasaulē un Latvijas tirdzniecības partnervalstīs atjaunojas straujāk nekā prognozēts. Tāpat iespējams arī straujāks privātā patēriņa kāpums Latvijā, ko var nodrošināt mājsaimniecību uzkrājumu pieaugums pēdējos gados.

# Kopbudžeta nodokļu un valsts pamatbudžeta nenodokļu ieņēmumu prognoze 2022.-2024.gadam

Nodokļu ieņēmumu prognozes ir sagatavotas, pamatojoties uz vidēja termiņa makroekonomisko rādītāju prognozēm, kā arī, ņemot vērā 2021. gada pirmā pusgada faktisko izpildi, iepriekš pieņemtās izmaiņas likumdošanā un Covid-19 krīzes laikā pieņemtos nodokļu atbalsta pasākumus.

2021. gada pirmajā pusgadā **kopbudžeta nodokļu ieņēmumi**[[1]](#footnote-1) bija 4 374,7 milj. *euro*, tajā skaitā, valsts budžetā 3 612,5 milj. *euro* un pašvaldību budžetā 762,1 milj. *euro*. Salīdzinot ar pērnā gada attiecīgo periodu kopbudžeta nodokļu ieņēmumi tika iekasēti par 203,5 milj. *euro* jeb 4,9% vairāk nekā 2020. gada pirmajā pusgadā, bet, salīdzinot ar likumā “Par valsts budžetu 2021. gadam” noteikto plānu – par 12,8 milj. *euro* jeb 0,3% mazāk. Ekonomikai pakāpeniski atkopjoties no krīzes, attiecībā pret pērnā gada pirmo pusgadu nodokļu ieņēmumi palielinājušies gandrīz visās kategorijās (izņemot iedzīvotāju ienākuma nodokli un izložu un azartspēļu nodokli – ieņēmumi samazinājās attiecīgi par 95,5 milj. *euro* jeb 11,4% un 9,4 milj. *euro* jeb 57,3 procentiem). Iedzīvotāju ienākuma nodokļa samazinājumu noteica straujais atmaksu pieaugums šā gada martā, kā arī diferencētā neapliekamā minimuma sliekšņa un pensionāru neapliekamā minimuma palielinājums. Savukārt izložu un azartspēļu nodokļa ieņēmumu samazinājuma iemesls bija Covid‑19 ierobežojumu rezultātā izsludinātais azartspēļu organizēšanas aizliegums visās spēļu zālēs, bingo zālēs, kazino un totalizatora likmju pieņemšanas vietās Latvijas teritorijā. Lielākais nodokļu ieņēmumu palielinājums attiecībā pret pērnā gada pirmo pusgadu vērojams pievienotās vērtības nodoklim, uzņēmumu ienākuma nodoklim un akcīzes nodoklim – attiecīgi par 192,5 milj. *euro* jeb 17,1%, 60,2 milj. *euro* jeb 54,5% un 23,5 milj. *euro* jeb 4,8 procentiem.

Ņemot vērā iepriekš minētās tendences, salīdzinājumā ar vidēja termiņa budžeta ietvaru kopbudžeta nodokļu ieņēmumu prognozes ir palielinātas – 2022. gadā un 2023. gadā attiecīgi par 2,4% un 3,3 procentiem. 2022. gadā kopbudžeta nodokļu ieņēmumi tiek prognozēti 10 225,5 milj. *euro* apmērā jeb ar 9,6% pieaugumu salīdzinājumā ar 2021. gadu, savukārt 2023. gadā ar 6,2% un 2024. gadā ar 5,0% pieaugumu, salīdzinot ar iepriekšējo gadu. Nodokļu ieņēmumu pieauguma apmērs vidējā termiņā nedaudz samazinās, ko galvenokārt ietekmē makroekonomisko rādītāju pieauguma tempi, kā arī iepriekš pieņemtās izmaiņas likumdošanā un Covid‑19 krīzes laikā pieņemtie nodokļu atbalsta pasākumi (iedzīvotāju ienākuma nodokļa izmaiņas naudas plūsmā, nodokļu maksājumu atlikšana krīzes skartajiem uzņēmumiem līdz trīs gadiem).

Kopumā tiek prognozēts, ka kopbudžeta nodokļu ieņēmumu dinamika 2022.‑2024.gadā būs līdzīga prognozējamiem Latvijas tautsaimniecības attīstības tempiem. Kopbudžeta nodokļu ieņēmumu īpatsvars IKP minētajā periodā tiek prognozēts relatīvi stabilā līmenī un sastādīs ap 30 procentiem.

Valsts **pamatbudžeta nenodokļu ieņēmumi** 2021. gada sešos mēnešos ir 411,2 milj. *euro*, kas ir par 14,6 milj. *euro* jeb 3,7% vairāk nekā 2020. gada sešos mēnešos un par 97,0 milj. *euro* jeb 30,9% vairāk par likumā “Par valsts budžetu 2021. gadam” noteikto plānu. 2021. gadā lielākos valsts pamatbudžeta nenodokļu ieņēmumus veido ieņēmumi no dividendēm (maksājumi par valsts kapitāla izmantošanu), ieņēmumi no valsts nodevām par valsts sniegto nodrošinājumu un juridiskajiem un citiem pakalpojumiem, kā arī pārējie nenodokļu ieņēmumi.

2022. gadā valsts pamatbudžeta nenodokļu ieņēmumi tiek prognozēti ar 17,6% samazinājumu salīdzinājumā ar 2021. gadu, ko pamatā ietekmē ieņēmumu samazinājums no dividendēm. 2023. gadā nenodokļu ieņēmumi tiek prognozēti ar 2,6% samazinājumu salīdzinājumā ar iepriekšējo gadu, bet 2024. gadā ar 9,5% samazinājumu salīdzinājumā ar iepriekšējo gadu.

# Vispārējās valdības budžeta bilances prognozepie nemainīgas valdības politikas 2022.-2024.gadam

Finanšu ministrija ir aktualizējusi vispārējās valdības budžeta bilances prognozi vidējam termiņam, ņemot vērā Valsts kases datus par konsolidētā kopbudžeta izpildi šā gada pirmajā pusē, aktualizētās nodokļu un nenodokļu ieņēmumu prognozes, valsts pamatbudžeta un speciālā budžeta bāzes izdevumus vidējam termiņam atbilstoši datiem uz 2021. gada 30. jūliju. Tāpat izdevumos iekļauti šā gada 10. augustā Ministru kabinetā atbalstītie papildus līdzekļi robežas ar Baltkrieviju stiprināšanai. Aktualizējot vispārējās valdības budžeta bilances prognozes 2021.-2024. gadam, ir iekļauta līdz šā gada 10. augustam Ministru kabinetā un Saeimā apstiprināto atbalsta pasākumu Covid-19 seku mazināšanai sagaidāmā fiskālā ietekme.



**1.attēls. Vispārējās valdības budžeta bilance pie nemainīgas politikas, % no IKP**

Aktualizētais vispārējās valdības budžeta deficīts **2021. gadam** tiek saglabāts iepriekš, Stabilitātes programmā 2021.-2024. gadam, prognozētajā apjomā, t.i., 9,3% no IKP (skat. 1. attēlu). Salīdzinot ar plānoto deficītu 3,9% no IKP likumā “Par vidēja termiņa budžeta ietvaru 2021., 2022. un 2023. gadam”, šā gada deficīts tiek prognozēts būtiski augstāks, kas skaidrojams ar papildus izdevumiem atbalsta pasākumu finansēšanai, lai mazinātu Covid-19 ietekmi gan uz iedzīvotājiem, gan uzņēmumiem un nozarēm kopumā. Visnozīmīgāk atbalsta pasākumi ietekmē 2021. gada vispārējās valdības budžeta bilanci, taču, turpinoties augstas gatavības projektu, kā arī 2020. gadā pārstrukturēto ES fondu projektu realizācijai, Covid-19 atbalsta ietekme ir sagaidāma arī 2022. un turpmākajos gados.

**2022. -2024. gadā** vispārējās valdības budžeta deficīts pie nemainīgas valdības politikas tiek prognozēts attiecīgi 2,9% no IKP 2022. gadā, 1,2% no IKP 2023. gadā un 0,3% no IKP 2024. gadā.

**2.tabula. Vispārējās valdības budžeta bilance pa budžeta līmeņiem,
% no IKP un milj. *euro***



Atbalsta pasākumi nozīmīgi ietekmē izdevumus valsts pamatbudžetā, būtiski pasliktinot valsts pamatbudžeta bilanci (skat. 2. tabulu). Šogad jau tikuši pieņemti lēmumi par programmas “Līdzekļi neparedzētiem gadījumiem” palielināšanu par 1,6 miljardiem *euro*, vienlaikus Ministru kabinets ir pieņēmis lēmumus par līdzekļu piešķiršanu no šīs programmas par vēl lielāku apmēru – nepilniem 1,9 miljardiem *euro*, kas ir iekļauts arī vispārējās valdības budžeta bilances novērtējumā 2021. gadam.

Bez Covid-19 atbalsta valsts pamatbudžeta izdevumi pamatfunkcijām šogad, salīdzinot ar 2020. gadu, palielināsies kā plānots, galvenokārt, ņemot vērā minimālo pensiju, GMI u.c. pabalstu palielināšanu, izpildot Satversmes tiesas spriedumus, atlīdzības palielināšanu ārstniecības personām un pedagogiem, lielākus izdevumus aizsardzībai, lai nodrošinātu atbilstošu īpatsvaru IKP, kā arī lielākas iemaksas ES budžetā. 2022. gadā un vidējā termiņā prognozēs ir iekļauta arī ģimenes valsts pabalsta palielināšana no 2022. gada 1. janvāra, ko Saeima atbalstīja, šā gada 6.maijā pieņemot grozījumus Valsts sociālo pabalstu likumā.

2022.-2024. gadā valsts pamatbudžetā tiek prognozēti ievērojami lielāki izdevumi ārvalstu finanšu palīdzības līdzfinansēto projektu īstenošanai salīdzinājumā ar iepriekšējiem gadiem. To sekmēs finansējums 2021.-2027. gada plānošanas perioda ES fondu projektu īstenošanai, kā arī finansējums jaunā - Atveseļošanas un noturības mehānisma projektiem.

Valsts speciālajā budžetā, šogad izdevumiem pieaugot straujāk nekā ieņēmumiem, tiek sagaidīts deficīts. Izdevumu pieaugumu salīdzinājumā ar iepriekšējo gadu šogad nosaka nozīmīgs pieaugums izdevumiem slimības pabalstiem, ņemot vērā saņēmēju skaita pieaugumu, tai skaitā Covid-19 dēļ, kā arī lielāki izdevumi pensijām, ņemot vērā plānoto indeksāciju, kā arī lielākas minimālās pensijas atbilstoši Satversmes tiesas lēmumam. 2022. gadā un vidējā termiņā tiek prognozēti lielāki izdevumi pensijām, palielinoties vidējam apmēram, ko ietekmē darba samaksas pieaugums un inflācija. Pensiju saņēmēju skaits pensionēšanās vecuma paaugstināšanas dēļ turpina sarukt līdz pat 2025.gadam. Tāpat, ekonomikai atkopjoties, tiek prognozēts, ka izdevumi bezdarbnieka pabalstiem vidējā termiņā samazināsies un izdevumi slimības pabalstiem pieaugs mērenāk, ik gadu nedaudz samazinoties saņēmēju skaitam.

Pašvaldību budžetā 2021. gadā ir sagaidāms izdevumu pieaugums, gan pamatfunkciju, gan ārvalstu finanšu palīdzības projektu finansēšanai. Tas, galvenokārt, saistīts ar sagaidāmo pieaugumu kapitālajiem izdevumiem, ņemot vērā papildus aizņēmumu limita palielināšanu, atbalstot pašvaldību investīcijas Covid-19 krīzē. Tāpat ES fondu investīcijas pašvaldību līmenī uzrāda mērenāku samazinājumu pret 2020. gadu kā plānots. Atbilstoši šīm izmaiņām un 2021. gada pirmā pusgada pašvaldību budžeta izpildes datiem tika koriģētas pašvaldību budžeta prognozes arī vidējā termiņā.

# Valdības apstiprinātie atbalsta pasākumi Covid-19 infekcijas izraisītās krīzes seku mazināšanai tautsaimniecībāun to fiskālā ietekme

Atbilstoši Finanšu ministrijas apkopotajai informācijai līdz šā gada 10. augustam apstiprinātais tautsaimniecības atbalsta pasākumu apmērs 2021. gadā veido 3,2 miljardus *euro* jeb 10,2% no IKP, 2022. gadā 0,5 miljardus *euro* jeb 1,3% no IKP apmērā, 2023. gadā 0,3 miljardus *euro* jeb 0,8% no IKP, 2024. gadā 0,1 miljardu *euro* jeb 0,3% no IKP. Savukārt 2020. gadā faktiskais atbalsts, ņemot vērā Valsts ieņēmumu dienesta, finanšu institūcijas ALTUM u.c. institūciju sniegto informāciju bija 1,3 miljards *euro* jeb 4,4% no IKP (skat. 2. attēlu).

**3. attēls. Atbalsta ietekme uz budžeta bilanci, milj. *euro* un % no IKP**

**2.attēls. Kopējais atbalsts tautsaimniecībai, milj. *euro* un % no IKP**

Līdz šā gada 8. augustam faktiski izlietotā atbalsta apmērs sasniedzis 1,56 miljardus *euro*. Martā un aprīlī veikta vienreizēju pabalstu izmaksa ģimenēm ar bērniem (375,7 tūkst. maksājumu), kā arī senioriem un personām ar invaliditāti (549,1 tūkst. maksājumu). Dīkstāves pabalstus Valsts ieņēmumu dienests 2021. gadā izmaksājis 291 tūkstoti reižu jeb 76,3 tūkstošiem personu, bet algu subsīdijas 71,4 tūkstošus reižu jeb 28,2 tūkstošiem personu. Ļoti nozīmīgu apmēru izdevumos veido grantu apgrozāmajiem līdzekļiem izmaksas, kas šogad izmaksātas 38,1 tūkstoti reižu jeb 11 tūkstošiem saņēmēju. Ar 30. jūniju noslēdzoties dažādu pabalstu izmaksai, otrajā pusgadā sagaidāms, ka izdevumi tiks veikti galvenokārt nozaru iniciatīvu finansēšanai.

Aktualizējot vispārējās valdības budžeta bilances vidējam termiņam, tika ņemta vērā apstiprinātā atbalsta negatīvā ietekme uz budžeta bilanci (skat. 3. attēlu). 2020. gadā novērtētā ietekme uz vispārējās valdības budžeta bilanci veidoja 1,0 miljardu *euro* jeb 3,3% no IKP. 2021. gadā sagaidāms, ka ietekme palielināsies līdz 2,1 miljardam euro jeb 6,8% no IKP. Savukārt 2022. gadam ietekme uz bilanci tiek vērtēta būtiski zemākā apmērā – 0,2 miljardi *euro* jeb 0,7% no IKP, galvenokārt turpinot realizēt augstas gatavības investīciju projektus, kas tiks uzsākti šogad, kā arī paredzot finansējumu Covid-19 vakcīnu iegādei. Jāatzīmē, ka 2021. gada vispārējās valdības budžeta bilances novērtējumā iekļauta tikai to atbalsta pasākumu daļa, par kuriem Ministru kabinets ir lēmis ar attiecīgiem rīkojumiem, paredzot līdzekļu piešķiršanu no budžeta programmas “Līdzekļi neparedzētiem gadījumiem”. Tāpat izvērtēts arī finanšu institūcijas ALTUM programmu sagaidāmais darbības rezultāts šogad.

Pieņemtos atbalsta pasākumu lēmumus Covid-19 krīzes pārvarēšanai var sadalīt piecās kategorijās – atbalsts nodokļu jomā, atbalsts pabalstu jomā, atbalsts aizdevumu un garantiju jomā, atbalsts nozarēm, kā arī ES finansējuma atbalsts. Pasākumi ar lielāko fiskālo ietekmi katrā jomā ir atspoguļoti 3. tabulā.

**3.tabula. Valdības apstiprinātie atbalsta pasākumi Covid-19 izraisītās krīzes seku mazināšanai tautsaimniecībā un to fiskālā ietekme, % no IKP un milj. *euro***

| **Pasākumi** | **2020** | **2021** | **2022** |
| --- | --- | --- | --- |
| **Izpilde** | **Ietekme uz bilanci** | **Plāns uz 10.08.** | **Operatīvā izpilde līdz 08.08.** | **Ietekme uz bilanci (novērt.)** | **Ietekme uz bilanci (novērt.)** |
| **ATBALSTA APJOMS** | **1 279,6** | **-969,8** | **3 195,1** | **1 555,4** | **-2 129,0** | **-232,6** |
| **% no attiecīgā gada IKP** | **4,4** | **-3,3** | **10,2** | **5,0** | **-6,8** | **-0,7** |
| **I Atbalsts nodokļu jomā,**tai skaitā | **251,0** | **-136,2** | **110,0** | **59,9** | **-30,0** | **36,5** |
| Nodokļu samaksas termiņa pagarinājumi | 162,0 | -47,2 | 75,0 | 59,9 | -24,0 | 1,5 |
| **II Atbalsts pabalstu jomā,** tai skaitā | **129,6** | **-129,6** | **539,2** | **505,2** | **-535,8** | **0,0** |
| Dīkstāves pabalsti | 60,5 | -60,5 | 97,6 | 135,9 | -142,6 | 0,0 |
| Algu subsīdijas | 47,3 | -47,3 | 75,7 | 21,0 | -26,0 | 0,0 |
| Slimības palīdzības pabalsts un piemaksa pie tā par bērnu | 0,1 | -0,1 | 14,7 | 2,9 | -14,7 | 0,0 |
| Bezdarbnieku palīdzības pabalsts | 5,2 | -5,2 | 14,8 | 10,8 | -14,8 | 0,0 |
| Slimības pabalsts 1.-10.diena no valsts budžeta dēļ Covid-19 | 2,9 | -2,9 | 31,5 | 31,5 | -31,5 | 0,0 |
| Vienreizējs pabalsts (500 *euro*) ģimenēm par katru bērnu | 0,0 | 0,0 | 187,6 | 187,8 | -187,8 | 0,0 |
| Vienreizējs pabalsts (200 *euro*) senioriem un invalīdiem | 0,0 | 0,0 | 112,5 | 109,9 | -112,5 | 0,0 |
| **III Atbalsts aizdevumu un garantiju jomā** | **240,0** | **-81,7** | **668,5** | **68,6** | **-101,3** | **-20,3** |
| **IV Atbalsts nozarēm,** tai skaitā | **631,8** | **-622,3** | **1 787,5** | **894,8** | **-1 453,3** | **-241,8** |
| Veselības nozarei | 133,1 | -123,6 | 762,3 | 234,4 | -463,8 | -143,9 |
| Satiksmes nozarei (t.sk. avio nozarei un autoceļiem) | 408,4 | -408,4 | 203,6 | 73,0 | -203,6 | 0,0 |
| Granti apgrozāmajiem līdzekļiem | 0,0 | 0,0 | 533,8 | 489,3 | -533,8 | 0,0 |
| Zemkopības nozarei | 37,5 | -37,5 | 45,5 | 0,3 | -45,5 | 0,0 |
| Kultūras nozarei | 21,1 | -21,1 | 42,0 | 15,0 | -35,2 | 0,0 |
| Izglītībai un zinātnei (t.sk. sportam un attālinātajām mācībām) | 22,1 | -22,1 | 53,2 | 26,9 | -49,5 | 0,0 |
| Augstas gatavības projekti (bez autoceļiem) | 0,0 | 0,0 | 62,6 | 31,4 | -38,4 | -97,8 |
| **V ES fondu finansējuma atbalsts** | **27,3** | **0,0** | **89,9** | **26,8** | **-8,6** | **-6,9** |

# Vispārējās valdības parāda prognozepie nemainīgas valdības politikas 2021.-2024. gadā

Vispārējās valdības parāda prognoze sagatavota, ņemot vērā Finanšu ministrijas aktualizētās valsts budžeta finansiālās bilances prognozes bāzes scenārijā pie nemainīgas valdības politikas, kā arī aktualizētas iekšzemes kopprodukta (IKP) faktiskajās cenās prognozes (skat. 4. tabulu).

**4.tabula. Vispārējās valdības parāda prognožu salīdzinājums**

|  |  |  |
| --- | --- | --- |
| % no IKP | Fakts | Prognoze |
| **2020** | **2021** | **2022** | **2023** | **2024** |
| Stabilitātes programmas 2021.-2024.gadam bāzes scenārijs | 44% | 48,9% | 50,3% | 48,8% | 48,5% |
| Aktuālais bāzes scenārijs | 43,5% | 49,6% | 50,0% | 48,1% | 47,6% |
| *samazinājums (-)/pieaugums (+)\** |  | *0,7%* | *-0,3%* | *-0,7%* | *-0,9%* |

*\* salīdzinot ar Stabilitātes programmas 2021.-2024.gadam bāzes scenāriju*

Arvien jaunu Covid-19 uzliesmojuma ietekmes mazināšanas un ekonomikas atbalsta pasākumu īstenošana 2021. gadā turpina ietekmēt vispārējās valdības parāda tendences, jo finansējums šo pasākumu finansēšanai būs jānodrošina ar aizņēmumiem iekšējā un starptautiskajos tirgos.

Atbilstoši aktuālajam novērtējumam, kurš sagatavots joprojām lielas nenoteiktības apstākļos, sagaidāms, ka nepieciešamība nodrošināt finanšu resursus valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību izraisīs vispārējās valdības parāda pieaugumu 2021. gadā un 2022. gadā līdz ~50% no IKP . Pēc 2022.-2023. gadā plānotās valsts parāda atmaksas, kā arī stabilizējoties situācijai sakarā ar Covid-19 uzliesmojuma ietekmi uz valsts budžeta fiskālajiem radītajiem, sagaidāms, ka vispārējās valdības parāda apjoms attiecībā pret IKP, sākot ar 2023. gadu nedaudz samazināsies un stabilizēsies 48% no IKP 2023. un 2024. gadā.

Salīdzinājumā ar Stabilitātes programmas 2021.-2024.gadam bāzes scenāriju aktuālā vispārējās valdības parāda prognoze ir bez būtiskām izmaiņām: 2021. gadam prognoze ir palielināta par 0,7 procentpunktiem, savukārt, 2022.-2024. gadam ir nedaudz samazināta.

Vidējā termiņā, neskatoties uz prognozēto parāda līmeņa pieaugumu, ar lielu varbūtību prognozējams, ka Fiskālās disciplīnas likumā noteiktais parāda nosacījums 60% no IKP tiks ievērots.

# Makroekonomiskās un fiskālās attīstības pesimistiskais “Covid-19 trešā viļņa” scenārijs

Izstrādājot makroekonomiskās attīstības bāzes scenāriju, viens no pieņēmumiem bija, ka līdz rudenim izdosies sasniegt vakcinācijas plānā paredzēto 70% vakcinācijas līmeni, par ko liecināja kopš aprīļa beigām strauji pieaugošie vakcinācijas tempi. Tomēr jau vasaras sākumā iezīmējās vakcinācijas tempu bremzēšanās, un pastāv risks, ka vakcinācijas mērķis netiks sasniegts. Turklāt visā Eiropā sāk pieaugt saslimstība ar Covid-19 *delta* variantu. Līdz ar to, piedzīvojot jaunu spēcīgu slimības vilni un no jauna ieviešot vīrusa ierobežošanas pasākumus, IKP izaugsme varētu būt mazāka nekā bāzes scenārijā, kas paredz, ka ekonomika turpmāk attīstīsies bez šiem ierobežojumiem.

 Finanšu ministrija papildus bāzes scenārijam ir izstrādājusi negatīvo attīstības scenāriju, kurā pieņemts, ka Latvija 2021. gada ceturtajā ceturksnī piedzīvo jaunu Covid-19 uzliesmojumu, kura apturēšanai nepieciešams atjaunot ierobežojošos pasākumus, kas gan nebūtu stingrāki par tiem, kādi bija šā gada sākumā.

**5.tabula. Makroekonomiskie rādītāji 2020. – 2024.gadā
(“Covid-19 trešā viļņa” scenārijs)**

|  |  |  |  |  |  |
| --- | --- | --- | --- | --- | --- |
|  | **2020** | **2021** | **2022** | **2023** | **2024** |
|  | Fakts | Prognoze |
| **Iekšzemes kopprodukts (IKP), milj. *euro*** | 29334 | 31154 | 32995 | 35018 | 36876 |
| pieaugums faktiskajās cenās, % | -3,6 | 6,2 | 5,9 | 6,1 | 5,3 |
| pieaugums salīdzināmās cenās, % | -3,6 | 3,0 | 2,5 | 3,4 | 3,4 |
| **IKP deflators (gads pret gadu), %** | 0,1 | 3,1 | 3,3 | 2,6 | 1,9 |
| **PCI (gads pret gadu), %** | 0,2 | 2,0 | 2,4 | 2,2 | 2,0 |
| **Tautsaimniecībā nodarbināto mēn. vid. bruto darba samaksa, *euro*** | 1143 | 1234 | 1302 | 1374 | 1447 |
| pieaugums faktiskajās cenās, % | 6,2 | 8,0 | 5,5 | 5,5 | 5,3 |
| pieaugums salīdzināmās cenās, % | 6,0 | 5,9 | 3,0 | 3,2 | 3,2 |
| **Nodarbinātība, tūkst. iedzīvotāju (atbilstoši darbaspēka apsekojumiem)** | 893 | 880 | 893 | 902 | 902 |
| pieaugums, % | -1,9 | -1,5 | 1,5 | 1,0 | 0,0 |
| **Bezdarba līmenis (gada vidējais),% no ekon. aktīviem iedzīv.** | 8,1 | 7,9 | 7,0 | 6,3 | 5,9 |

2021. gads ir iesācies ļoti spēcīgi, IKP šā gada pirmajā pusgadā pieauga par 4,5%, arī trešā ceturkšņa izaugsme būs spēcīga, jo ir atcelta virkne ierobežojumu. Tomēr atbilstoši epidemiologu novērtējumam, jau oktobrī var izraisīties jauns nozīmīgs saslimstības uzliesmojums. Līdz ar to šis scenārijs paredz, ka šā gada 4. ceturksnī tiks ieviesti pasākumi slimības izplatības ierobežošanai, kas turpināsies līdz 2022. gada pirmajam ceturksnim, savukārt turpmākajos gados vairs nebūtu nepieciešamības tādus ieviest. Rezultātā 2021. gadā kopumā iekšzemes kopprodukta izaugsme samazinātos līdz 3%, kas ir par 0,7 procentpunktiem mazāks pieaugums nekā bāzes scenārijā. Savukārt tas dotu zemāku bāzi 2022. gadam, un IKP pieaugums sasniegtu tikai 2,5% jeb būtu par 2,5 procentpunktiem mazāks nekā bāzes scenārijā. 2023.-2024. gadā izaugsme saglabātos bāzes scenārija līmenī jeb 3,4% apmērā.

Pasliktinoties patērētāju noskaņojumam, privātais patēriņš būtiski sabremzētos, noslīdot līdz 2020. gada beigu līmenim, un tādējādi nozīmīgi ietekmētu izaugsmi 2021. un 2022. gadā. Valdības izdevumi varētu nedaudz pieaugt, palielinoties izdevumiem medicīnai, t.sk., rehabilitācijai. Paredzams, ka valdība turpinātu atbalstīt nozares, kas vēl joprojām izjustu ierobežojumus, bet atbalsta apmērs būtu mazāks nekā 2021. gada sākumā. Tikmēr investīcijas un eksportu jaunie ierobežojumi neskartu. Investīcijas nodrošinātu projekti, kurus ir paredzēts finansēt ar ES fondu un Atveseļošanās mehānisma atbalstu. Strauja ekonomiskā attīstība atsāktos 2022. gada vasarā, neparedzot Covid-19 ceturto vilni.

Darba tirgū paredzams nedaudz spēcīgāks nodarbināto skaita samazinājums 2021. gada laikā, ceturtajā ceturksnī daļai nozaru atkal apturot darbību Covid-19 ierobežojumu dēļ. Bezdarba pieaugumu savukārt ierobežotu valsts atbalsts darbu apturējušajiem biznesiem, un tas varētu saglabāties bāzes scenārija līmenī, t.i., 2021. gadā 7,9% un 2002.gadā 7% no ekonomiski aktīvajiem iedzīvotājiem.

Šī scenārija ietekme uz inflāciju būs nebūtiska, jo cenu izmaiņas Latvijā pašlaik nosaka galvenokārt ārēji faktori – izejvielu preču cenu dinamika pasaules tirgū.  Pērn cenu samazinājuma pamatā bija tikai enerģijas cenu kritums, kamēr iekšējās cenas bija ar pozitīvu pieaugumu. Līdz ar to, no vienas puses atliktais patēriņš mazinās iekšzemes cenu pieaugumu, tomēr no otras puses, pasaulē ir iezīmējies spēcīgs cenu pieaugums, kas uzturēs arī iekšzemes cenu līmeni. Turklāt nākamā gada enerģijas cenu tarifi mājsaimniecībām būs augstāki, balstoties uz šī brīža cenām.

Ņemot vērā makroekonomiskās attīstības negatīvo scenāriju, Finanšu ministrija ir novērtējusi šī scenārija ietekmi uz vispārējās valdības budžeta bilanci, novērtējot izmaiņas nodokļu un nenodokļu ieņēmumos, kā arī valsts parāda apkalpošanas (procentu) izdevumos salīdzinājumā ar bāzes scenāriju (skat. 5. tabulu).

**6.tabula. Vispārējās valdības budžeta bilance un parāds, % no IKP un milj. *euro*
(“Covid-19 trešā viļņa” scenārijs)**

|  |  |  |  |  |
| --- | --- | --- | --- | --- |
|   | **2021** | **2022** | **2023** | **2024** |
| **Vispārējās valdības budžeta bilance, % no IKP** | **-9,5** | **-4,0** | **-2,2** | **-1,3** |
| Vispārējās valdības budžeta bilance, milj. *euro* | -2 966,1 | -1 306,9 | -776,8 | -484,2 |
| **Vispārējās valdības budžeta bilances novirze no bāzes scenārija, % no IKP** | **-0,3** | **-1,0** | **-1,0** | **-1,0** |
| Vispārējās valdības budžeta bilances novirze no bāzes scenārija, milj. *euro* | -62,8 | -306,7 | -333,0 | -353,6 |
| Nodokļu ieņēmumi | -59,2 | -292,7 | -313,9 | -330,0 |
| *Iedzīvotāju ienākuma nodoklis* | *-11,7* | *-59,0* | *-63,1* | *-66,5* |
| *Uzņēmuma ienākuma nodoklis* | *-1,8* | *-9,4* | *-10,0* | *-10,5* |
| *Pievienotās vērtības nodoklis* | *-18,8* | *-92,2* | *-99,4* | *-105,6* |
| *Valsts sociālās apdrošināšanas obligātās iemaksas* | *-19,4* | *-97,0* | *-104,7* | *-109,9* |
|  *Akcīzes nodoklis* | *-7,5* | *-35,2* | *-36,6* | *-37,5* |
| Nenodokļu ieņēmumi | -3,6 | -13,3 | -13,1 | -11,8 |
| Procentu izdevumi | 0,0 | 0,7 | 6,1 | 11,8 |
| **Vispārējās valdības parāds, % no IKP** | **50,1** | **52,5** | **51,3** | **51,5** |

2021. -2024. gadā vispārējās valdības budžeta deficīts, riska scenārijam iestājoties un saglabājoties nemainīgai valdības politikai, tiek prognozēts attiecīgi 9,5% no IKP 2021. gadā, 4,0% no IKP 2022. gadā, 2,2% no IKP 2023. gadā un 1,3% no IKP 2024. gadā. Pie šī scenārija bilances pasliktināšanos galvenokārt nosaka zemāki kopbudžeta nodokļu ieņēmumi.

Iestājoties riska scenārijam, vispārējās valdības budžeta deficīts pasliktinātos 2021. gadā par 0,3 procentpunktiem līdz 9,5% no IKP un turpmākajos gados par 1 procentpunktu katru gadu, salīdzinot ar bāzes scenāriju, 2022. gadā deficītam veidojot 4,0% no IKP, 2023. gadā 2,2% no IKP un 2024. gadā 1,3% no IKP.

# Fiskālās politikas nosacījumi un fiskālā telpa2022.-2024. gadam

Ņemot vērā Eiropas Komisijas (turpmāk – EK) paziņojumu par vispārējās izņēmuma klauzulas saglabāšanu 2022. gadā, un to, ka vidējā termiņā EK atbalsta pakāpenisku budžeta deficīta samazinājumu, Covid-19 infekcijas izplatības seku pārvarēšanas likuma 33. pants atbilstoši Finanšu ministrijas priekšlikumam ir papildināts ar jaunu otro daļu:

*Covid-19 infekcijas izplatības seku pārvarēšanas likums*

**33. pants.**(1) 2020. un 2021. gadā netiek piemēroti [Fiskālās disciplīnas likuma](https://likumi.lv/ta/id/254896-fiskalas-disciplinas-likums) [7. panta](https://likumi.lv/ta/id/254896-fiskalas-disciplinas-likums#p7) trešās daļas, [9. panta](https://likumi.lv/ta/id/254896-fiskalas-disciplinas-likums#p9) un [12. panta](https://likumi.lv/ta/id/254896-fiskalas-disciplinas-likums#p12) trešās daļas nosacījumi.

(2) Izstrādājot likumprojektu "Par vidēja termiņa budžeta ietvaru 2022., 2023. un 2024. gadam" un likumprojektu "Par valsts budžetu 2022. gadam" un izpildot minētos likumus, netiek piemēroti [Fiskālās disciplīnas likuma](https://likumi.lv/ta/id/254896-fiskalas-disciplinas-likums) [7. panta](https://likumi.lv/ta/id/254896-fiskalas-disciplinas-likums#p7) trešās daļas un [9.](https://likumi.lv/ta/id/254896-fiskalas-disciplinas-likums#p9), [10.](https://likumi.lv/ta/id/254896-fiskalas-disciplinas-likums#p10)un [13. panta](https://likumi.lv/ta/id/254896-fiskalas-disciplinas-likums#p13) nosacījumi, bet tiek piemēroti saskaņā ar Padomes 1997. gada 7. jūlija regulas (EK) Nr. [1466/97](http://eur-lex.europa.eu/eli/reg/1997/1466/oj/?locale=LV) par budžeta stāvokļa uzraudzības un ekonomikas politikas uzraudzības un koordinācijas stiprināšanu 5. panta otro daļu izdotā atzinuma nosacījumi.

Šis regulējums paredz, ka likumprojektu "Par vidēja termiņa budžeta ietvaru 2022., 2023. un 2024. gadam" un likumprojektu "Par valsts budžetu 2022. gadam" izstrādē un minēto likumu izpildē netiek piemēroti Fiskālās disciplīnas likuma fiskālie nosacījumi, tā vietā piemērojot ES Padomes rekomendācijas fiskālās politikas jomā.

EK 2021. gada 2. jūnija fiskālās politikas rekomendācijas (ES Padome šīs rekomendācijas pieņēma šā gada 18. jūnijā) 2022. gada budžeta sagatavošanā atšķirībā no 2021. gada, kad no EK un Padomes puses tika pieļauta vispārējās valdības deficīta palielināšana tādā apmērā, kas nepieciešams Covid-19 krīzes mazināšanai, paredz jaunus nosacījumus:

1. **Kārtējie izdevumi**. Ir jākontrolē nacionāli finansēto primāro kārtējo izdevumu pieaugums. EK nacionāli finansētos primāros kārtējos izdevumus definē kā vispārējās valdības budžeta izdevumus, no kuriem atskaitīti parāda apkalpošanas izdevumi, kapitālie izdevumi, kārtējie ES fondu izdevumi (ES budžeta daļa), kā arī Covid-19 ārkārtas atbalsta izdevumi. Savukārt pieļaujamais izdevumu pieaugums kārtējā gadā tiek noteikts, balstoties uz iepriekšējā gada kārtējo izdevumu apmēru, kas ņem vērā 10 gadu vidējā potenciālā IKP pieaugumu, IKP deflatoru un diskrecionāros ieņēmumu pasākumus;
2. **Covid-19 atbalsta pasākumi.** Covid-19 ārkārtas vienreizējie pasākumi ir finansējami uz deficīta pieauguma rēķina atbilstoši nepieciešamībai bez kvantitatīva ierobežojuma;
3. **Investīcijas.** Nacionāli finansēto investīciju apjomu 2022. gadā ir jāsaglabā 2021. gada apjomā. Faktiski nav noteikti ierobežojumi šī apjoma palielināšanai virs 2021. gada līmeņa, ja vien tie ir vienreizēji projekti, kas tiek pabeigti vidējā termiņā.

Vienlaikus pašreizējā brīdī pastāv liela nenoteiktība par fiskālo nosacījumu darbību 2023. gadā un turpmākajos gados, kas apgrūtina vidēja termiņa budžeta plānošanu. Vispārējā izņēmuma klauzula ar augstu varbūtību tiks atcelta 2023. gadā, bet saglabājas neskaidrība par to, kāda būs deficīta samazināšanas trajektorija un vai Stabilitātes un izaugsmes pakta noteikumi līdz tam laikam netiks grozīti.

Šādos apstākļos, kad deficīta samazināšanas trajektorija vidējā termiņā normatīvajā regulējumā nav noteikta, budžeta izstrādē par būtiskāko fiskālo rādītāju kļūst vispārējās valdības parāds, kas jau pie nemainīgas politikas 2022. gadā jau pārsniedz 50% no IKP.

**7.tabula.Vispārējās valdības parāda prognozes 2021.-2024. gadam,
nemainīgas politikas scenārijs**

|  |  |  |  |  |
| --- | --- | --- | --- | --- |
|  | **2021** | **2022** | **2023** | **2024** |
| IKP, milj. *euro* | 31 364 | 34 022 | 36 115 | 38 033 |
| Valsts budžeta bilance (pēc naudas plūsmas metodoloģijas), milj. *euro* | -2 842 | -1 285 | -125 | -77 |
| *Valsts budžeta bilance, % no IKP* | *-9,1%* | *-3,8%* | *-0,3%* | *-0,2%* |
| **Vispārējās valdības parāda prognoze[[2]](#footnote-2),** **milj. *euro*** | 15 566 | **17 015** | **17 369** | **18 088** |
| **Vispārējās valdības parāda plānotais pieaugums pret iepriekšējo gadu, milj. *euro*** |  | **1 449** | **354** | **720** |
| *Vispārējās valdības parāda prognoze, % no IKP* | 49,6% | **50,0%** | **48,1%** | **47,6%** |

**Fiskālā telpa 2022. gadam un turpmākajiem gadiem**

Ņemot vērā iepriekš definētos fiskālos nosacījumus un vispārējās valdības parāda prognozes pie nemainīgas valdības politikas, fiskālās telpas noteikšanā 2022. gadam un turpmākajiem gadiem tiek pielietots scenārijs, kas paredz vispārējās valdības parādu līmeni tuvu 50% no IKP, t.i., parāda mērķa vērtība 2022. gadā tiek noteikta 50,9% no IKP, savukārt turpmākajos gados parāda līmenis samazinās zem 50% no IKP.

**8.tabula.Vispārējās valdības parāda prognozes 2021.-2024. gadam,
scenārijs “50,9% no IKP” 2022. gadā**

|  |  |  |  |  |  |
| --- | --- | --- | --- | --- | --- |
|   | **50,9%** | **2021** | **2022** | **2023** | **2024** |
| Vispārējās valdības parāds | milj. *euro* | 15 566 | 17 317 | 17 973 | 18 994 |
| % no IKP | 49,6% | **50,9%** | **49,8%** | **49,9%** |
| Pieļaujamais parāda pieaugums attiecīgajā gadā līdz mērķim, milj. *euro* |  | **1 751** |  |  |
| t.sk. plānotais pieaugums pie nemainīgas politikas, milj. *euro* |  | 1 449 | 354 | 720 |
| Fiskālā telpa, milj. *euro* |  | **302** | **302** | **302** |

**Scenārija nosacījumi:**

1. Fiskālā telpa primāriem kārtējiem nacionāli finansētajiem izdevumiem 2022. gadā ir 302 milj. *euro*. Fiskālā telpa tiek koriģēta atbilstoši ieņēmumu politikas iespējamām izmaiņām;
2. Fiskālā telpa ietver: potenciālos papildus kārtējos izdevumus valsts pamatbudžetā, speciālā budžetā, pašvaldību budžetos un pieklasificēto kapitālsabiedrību bilancēs, kā arī potenciālos ieņēmumus samazinošos nodokļu politikas pasākumus;
3. Papildus var atbalstīt investīciju projektus, kuru būtiskākā fiskālā ietekme ir 2022. gadā, bet mazākā ietekmes daļa ir 2023. un 2024. gadā;
4. Covid-19 ārkārtas atbalsta pasākumus var īstenot atbilstoši nepieciešamībai;
5. Scenārijs nodrošina, ka vispārējās valdības parāda līmeni palielina virs 50,9% tikai tad, ja papildus tiek ņemti aizņēmumi investīcijām vai arī nepieciešami papildus izdevumi Covid-19 trešajam vilnim;
6. Scenārijs ir saskaņā ar ES fiskālo rekomendāciju.

# Turpmākā rīcība

Lai turpinātu likumprojekta “Par vidēja termiņa budžeta ietvaru 2022., 2023. un 2024.gadam”, kā arī likumprojekta “Par valsts budžetu 2022. gadam” sagatavošanu, nepieciešams:

1. Pieņemt zināšanai finanšu ministra iesniegto informatīvo ziņojumu „Par makroekonomisko rādītāju, ieņēmumu un vispārējās valdības budžeta bilances prognozēm 2022.-2024.gadā”.
2. Pieņemt zināšanai, ka vispārējās valdības budžeta bilances prognožu pamatā ir Finanšu ministrijas izstrādātās un Fiskālās disciplīnas padomes 2021. gada 14. jūnijā apstiprinātās makroekonomisko rādītāju prognozes: iekšzemes kopprodukta pieaugums salīdzināmās cenās 2021. gadā 3,7%, 2022. gadā 5,0%, 2023. gadā 3,5% un 2024. gadā 3,4%; iekšzemes kopprodukta pieaugums faktiskajās cenās 2021. gadā 6,9%, 2022. gadā 8,5%, 2023. gadā 6,2% un 2024. gadā 5,3%; nominālais iekšzemes kopprodukts 2021. gadā 31 364 milj. *euro,* 2022. gadā 34 022 milj. *euro*, 2023. gadā 36 115 milj. *euro* un 2024. gadā 38 033 milj. *euro*; patēriņa cenu izmaiņas salīdzinājumā ar iepriekšējo gadu 2021. gadā 2,0%, 2022. gadā 2,4%, 2023. gadā 2,2% un 2024. gadā 2,0%; nodarbinātības izmaiņas 2021. gadā -1,1%, 2022. gadā 1,8%, 2023. gadā 0,3% un 2024. gadā 0,0%.
3. Pieņemt zināšanai, ka vispārējās valdības budžeta bilance pie nemainīgas politikas tiek prognozēta 2022. gadā -1 000,1 milj. *euro* jeb -2,9% no IKP, 2023. gadā ir -443,8 milj. *euro* jeb -1,2% no IKP un 2024. gadā ir
-130,6 milj. *euro* jeb-0,3% no IKP.
4. Noteikt, ka indikatīvā fiskālā telpa primārajiem kārtējiem nacionāli finansētajiem izdevumiem 2022., 2023. un 2024. gadā ir 302 000 000 EUR.
5. Pieņemt zināšanai, ka vispārējās valdības budžeta bilances prognozēs 2022.-2024. gadam Finanšu ministrijai ir iekļauti plānotie maksājumi Eiropas Savienības budžetā pēc naudas plūsmas 2022. gadam 371 790 000 EUR, 2023. gadam 362 830 000 EUR un 2024. gadam 368 850 000 EUR. Finanšu ministrijai precizēt izdevumus 2022., 2023. un 2024. gadam budžeta apakšprogrammā 41.01.00 “Iemaksas Eiropas Savienības budžetā”, palielinot kārtējos maksājumus Eiropas Savienības budžetā 2022. gadam par 11 460 000 EUR un samazinot kārtējos maksājumus Eiropas Savienības budžetā 2023. gadam par 2 250 000 EUR un 2024. gadam par 12 830 000 EUR.
6. Pieņemt zināšanai, ka vispārējās valdības budžeta bilances prognozēs 2022. gadam ir iekļauts plānotais maksājums Starptautiskās Attīstības asociācijas resursu 20. papildināšanai un par EUR 5 970 000 palielināti vispārējās valdības budžeta izdevumi.
7. Pieņemt zināšanai Finanšu ministrijas izstrādāto makroekonomiskās attīstības pesimistisko jeb “Covid-19 trešā viļņa” scenāriju, kas paredz iekšzemes kopprodukta pieaugumu salīdzināmās cenās 2021. gadā 3,0%, 2022. gadā 2,5%, 2023. gadā 3,4% un 2024. gadā 3,4%.

 Finanšu ministrs J. Reirs

Gavrovska 67095465,

Kristine.Gavrovska@fm.gov.lv

1. Bez iemaksām valsts fondēto pensiju shēmā, 3.pensiju līmenī un bez vienotajā nodokļu kontā ieskaitītajiem, bet nesadalītajiem nodokļu ieņēmumiem 264,4 milj. *euro* apmērā, kas tiks attiecināti uz konkrētajiem nodokļu veidiem un attiecīgajiem budžeta līmeņiem turpmākajos mēnešos, rodoties atbilstošām nodokļu saistībām. [↑](#footnote-ref-1)
2. Ņemot vērā FM valsts budžeta bilances prognozi, valsts parāda atmaksas grafiku, pieņemtos lēmumus par valsts atbalsta sniegšanu uzņēmumiem (ieguldījumi p/k), valsts aizdevumu prognozi u.c. plūsmas Valsts kases kontos. [↑](#footnote-ref-2)